title: Leopold (Baijerin prinssi)

text: Leopoldin puoliso oli vuodesta 1873 arkkiherttuatar Gisela, Itävallan keisari Frans Joosefin tytär.


title: Muppet-elokuva

text: Muppet-elokuva on vuonna 1979 ensi-iltansa saanut James Frawleyn ohjaama Muppet-nukke-elokuva."Video-oppaassa" vuodelta 1994 Asko Alanen moittii elokuvaa sekavaksi monine vierailijoineen ja antaa sille kolme tähteä viidestä, mikä vastaa sanallista arviota ”hyvä”.


title: Muuntorangaistus

text: Muuntorangaistus tarkoittaa Suomen lainsäädännössä rangaistusta, jonka sakkoon tuomittu joutuu kärsimään vankeutena, kun hän ei ole maksanut sakkoja. Vankeudeksi voidaan muuntaa vain tuomioistuimen määräämät sakot, ei poliisin rangaistusmääräysmenettelyssä antamia sakkoja. Lyhyin muuntorangaistuksen pituus on neljä päivää, ja kolmea päiväsakkoa vastaa yhden päivän vankeus. Kun uhkasakko muunnetaan vankeudeksi, jokaista täyttä 30 euron määrää vastaa yhden päivän vankeus.


title: Muuntorangaistus

text: Jos vankilassa oleva määrätään kärsimään muuntorangaistusta, ennen sen täytäntöönpanoa sakon maksamiselle voidaan myöntää maksuaikaa enintään kaksi kuukautta.


title: Muuntorangaistus

text: Maksuaikaa ei saa myöntää niin pitkäksi ajaksi, että muuntorangaistuksen täytäntöönpanoa ei voitaisi aloittaa ennen vangin vapautumista vankilasta.


title: Šintolainen pyhäkkö

text: Šintolainen pyhäkkö on japanilainen rakennus, jossa palvotaan yhtä tai useampaa šintolaista kamia. Pyhät esineet, jotka kuvastavat kamia, pidetään pyhätön sisimmässä osassa jossa niitä ei näe. Pyhäkössä käydään osoittamassa kamille kunnioitusta tai rukoilemassa hyvää onnea.


title: Šintolainen pyhäkkö

text: Pyhäkön portti, "torii" merkitsee rajaa maallisen ja pyhän alueen välillä. Pyhäkön sisin on maja nimeltä "honden" tai "shinden". Niitä on erityyppisiä Japanin eri alueilla. Pyhäkön alueella on muitakin rakennuksia, mutta niitä ei ole järjestetty minkään yleisen mallin mukaan. Näihin kuuluvat haiden, jossa järjetetään seremonioita ja joissa voi käydä muutenkin rukoilemassa, ja uhrihalli eli heiden.


title: Šintolainen pyhäkkö

text: Jokaisessa japanilaisessa kylässä on šintopyhäkkö. Se on kylän oma, itsenäinen organisaatio, josta kyläläiset itse huolehtivat. Pyhäköstä ja sen jumalasta huolehtii kyläyhteisö eli seurakunta, "ujiko" tai "miyaza". Tällainen pienen pyhäkön jumala kuuluu vain paikallisyhteisölleen, ja pyhäkön suojelukseen kuuluva alue on tarkasti tiedossa. Jotkin suurten kaupunkien suuret pyhäköt katsotaan kuitenkin kuuluvaksi koko Japanille. Pyhäkköšintolaisuuden organisaatiot ovat vuoden 1945 jälkeen olleet kokonaan kylien valvonnan alaisia: sitä ennen ne olivat vielä valtion laitoksia. Pyhäkköšintolaisuuden keskusjärjestö Jinja Honcho perustettiin 1946, ja siihen kuuluvat useimmat pyhäköt, yhteensä noin 80 000. Myös alueellisia pyhäkköjen yhteenliittymiä on olemassa.


title: Šintolainen pyhäkkö

text: Šintolaispyhäköt on yleensä pystytetty puilla ja pensailla reunustettuihin lehtoihin vuorten tai mäkien rinteille. Niissä on oveton portti "torii", joka erottaa kamin asunnon profaanista maailmasta. Toriin muodostavat kaksi pystypaalua ja kaksi poikkipaalua. Vuodesta 1884 toriita ovat käyttäneet vain valtion šintolaispyhäköt sekä kaksi lahkoa. Šintolaispyhäköihin johtavat pitkät ja lyhdyin koristellut kujat. Pyhäkköjä vartioivat riisinolkiköydet ("shimenawa"), jotka pitävät pahat voimat ja epäpuhtaat asiat loitolla.


title: Šintolainen pyhäkkö

text: Pyhäkkö on puinen ja rakennettu pylväiden varaan. Se on pelkistetty ja muistuttaa asuintaloa. Uudet pyhäköt maalataan nykyisin punaisiksi. Pyhäkössä on kaksi osaa: sisempi, jossa jumalan ajatellaan oleskelevan, sekä rukoushuone, jossa suoritetaan riitit ja uhraamiset. Varhaisimmat pyhäköt rakennettiin luultavasti 500-luvulla. Pyhäköt on tapana koota uudelleen joka kahdeskymmenes vuosi, jotta ne säilyttäisivät puhtautensa ja kulumattoman muotonsa. Nykyisin šintolaispyhäkköjä on Japanissa noin 100 000.


title: Putous (5. tuotantokausi)

text: Putouksen viides tuotantokausi esitettiin MTV3-kanavalla 11. tammikuuta – 8. maaliskuuta 2014. Kausi koostui kahdeksasta pääjaksosta sekä kauden päätteeksi esitetystä Putous-UNICEF-lähetyksestä.


title: Putous (5. tuotantokausi)

text: Edellisellä kaudella mukana ollut Jaakko Saariluoma jatkoi juontajana myös viidennellä tuotantokaudella. Kaudella jatkoivat kaikki edelliskauden näyttelijät. Uutuutena oli "Putous Idiots" -osio, jossa näyttelijät imitoivat tunnettuja suomalaisia artisteja ennalta nauhoitetuissa sketseissä.


title: Putous (5. tuotantokausi)

text: Kesken kauden sarjan alusta asti mukana olleet Jaakko Saariluoma ja Aku Hirviniemi sekä kolmannella kaudella mukaan tullut Armi Toivanen kertoivat, etteivät he jatka sarjassa enää kauden jälkeen. "Vuoden sketsihahmo" -kilpailun finaalin jälkeisellä viikolla myös Krista Kosonen kertoi jättävänsä ohjelman. Myöskään ohjelmaa kaikilla aiemmilla kausilla tuottanut Tuomas Summanen ei jatka ohjelmassa. Huhtikuussa 2014 kanava ilmoitti, että koko näyttelijäkaarti vaihdetaan uuteen seuraavalle tuotantokaudelle.


title: Putous (5. tuotantokausi)

text: "Vuoden sketsihahmo-kilpailun" voitti Jussi Vatasen esittämä imatralainen kotirouva Anstku.


title: Putous (5. tuotantokausi)

text: Kausi julkaistiin DVD:llä 7. toukokuuta 2014.


title: Putous (5. tuotantokausi)

text:
Armi Toivanen ei joutunut kaudella kertaakaan näytön paikkaan. Viimeisessä jaksossa Jaakko Saariluoma esitti näyttelijöille jäähyväisrapin Kuka muu muka, sillä kausi oli hänen viimeisensä sarjassa.
Viides tuotantokausi keräsi jaksoa kohden keskimäärin 1,83 miljoonaa katsojaa, mikä teki kaudesta ohjelman kaikkien aikojen katsotuimman. Kauden loppua kohden katsojia oli hieman alkukautta vähemmän, johon osasyynä saattoi olla samaan aikaan kisatut Sotšin talviolympialaiset.


title: Privacy International

text: Privacy International (nimi kirjaimelisesti suomennettuna 'Yksityisyys Kansainvälinen', lyhenne 'PI') on Iso-Britanniassa perustettu hyväntekeväisyysjärjestö. PI on toiminut yli 50 maassa ja sen päämaja on Lontoossa. Sen avainhenkilöt ovat Gus Hosein (nykyinen johtaja) ja Simon Davies.


title: Privacy International

text: Vuonna 1990 40 eri maan asiantuntijoita ja ihmisoikeusjärjestöä otti askeleita muodostaakseen yksityisyyttä turvaavan kansainvälien järjestön. Nämä kokoontumiset tehtiin Privacy International-nimen alla. Toiminta on tehostunut viime vuosina.


title: Privacy International

text: Privacy International on mm. julkaissut maailman yksityisyysluokituksen.


title: Ontananga

text: Ontananga oli vuodesta 1900 lähtien Suomen Lähetysseuran lähetysasemana Ambomaalla Ondongan kuningaskunnassa, nykyisessä Namibiassa. Siellä kastettiin ensimmäinen Ondongan kuningas vuonna 1912.


title: Ontananga

text: Ontananga perustaminen liittyi vuonna tapahtuneeseen lähetysjohtaja Jooseppi Mustakallion tarkastusmatkaan Ambomaalla. Ondongaan oli toivottu uutta lähetysasemaa jo pidemmän aikaa, ja Mustakallion vierailun aikana tehtiin päätös perustaa asema Ontanangaan, n. 5,5 km kaakkoon Olukondasta, lähelle entistä Ondjumban (1872–76) lähetysasemaa.


title: Ontananga

text: Ondongan kuninkaan Kambonde Mpingananpojan vanhemmat Mpingana ja Namupala asuivat Ontanangan välittömässä läheisyydessä, ja he toivottivat suomalaiset tervetulleiksi ja osoittivat paikan, mihin lähetysasema voitaisiin rakentaa. Rakentajaksi ryhtyi Juho Wehanen syyskuussa 1900. Vaikka Mpingana oli piintynyt pakana, hän “lähetti liudan lapsia tiiliä kantamaan”. Joulukuussa samana vuonna Wehanen pääsi asettumaan pysyvästi Ontanangaan ja toimitti siellä ensimmäiset kasteet.


title: Ontananga

text: Mpingana ja Namupala olivat pakanoita ja vastustivat kristinuskoa, vaikka ulkonaisesti esiintyivätkin lähetyssaarnaajien ystävinä. Erityisesti kuninkaan isä Mpingana oli aiheuttanut paljon ikävyyksiä suomalaisille. Kun kuninkaan äiti Namupala kuoli syyskuussa 1904, loppui Mpinganan mahti siihen, sillä valta periytyy ambolaisten yhteiskunnassa äitien kautta, ja Mpinganan vaikutusvalta oli pohjautunut siihen, että hän oli ollut miehenä naisella, jonka kautta valta periytyi.


title: Ontananga

text: Kambonde Mpingananpojan (1884–1909) jälkeen hallitsijaksi tuli Kambonde Angulanpojan (1909–1912). Hän ei ollut laillinen vallanperijä, mutta sai vallan, koska vallanperijä oli maanpaossa. Angulanpoika onnistui palauttamaan järjestyksen valtakuntaansa, mistä oli suomalaisillekin hyötyä.


title: Ontananga

text: Kambonde Angulanpoika ilmoittautui vuonna kesäkuussa 1912 kasteoppilaaksi, mutta syyskuussa hän sairastui vakavasti. Hän pyysi päästä Ontanangaan Wehasten hoidettavaksi, ja siellä pyysi useaan kertaan saada tulla kastetuksi. Kun Wehanen sitten hänet kastoi, hän eli sen jälkeen enää muutaman tunnin. Näin ensimmäinen Ondongan kuningas oli kääntynyt kristityksi.


title: Ontananga

text: Lähetyssaarnaajien kirjapaino toimi jonkin aikaa Ontanangassa vuodesta 1920 alkaen, kun Oniipaan oli perustettu seminaariin pappien valmennuskurssi, eikä kirjapainolle ollut siellä tilaa.


title: Tokion Disney Resort

text: Tokion Disney Resort () on lomakeskus Japanissa Tokion itäpuolella. Siellä on hotelleita, ostoskeskus, ravintoloita ja kaksi huvipuistoa: Tokion Disneyland ja Tokion DisneySea. Alueen ympäri kulkee yksiraiteinen rautatie.


title: Tokion Disney Resort

text: Keskus sijaitsee Urayasun kaupungissa Chiban prefektuurissa lähellä Tokiota. Se on rakennettu mereltä vallatulle maa-alueelle. Alueen suunnittelu alkoi jo 1974. Tokyo Disneyland avattiin 1983. Nimike Tokyo Disney Resort julkisettiin 1998 ja vuonna 2000 avattiin useita hotelleja. Tokion DisneySea-puisto avattiin 2001, ja samana vuonna yksiraiteinen juna aloitti liikenteen.


title: Abdou Talat

text: Abdou ”Dalla” Talat (s. 25. toukokuuta 1961 Kairo) on helsinkiläinen jalkapallovalmentaja. Kaudella 2016 hän valmentaa Käpylän Pallon miesten edustusjoukkuetta.


title: Abdou Talat

text: Kaudella 2004 Talat valittiin Ykkösen parhaaksi valmentajaksi. Hän siirtyi HJK:n valmennustiimiin vuonna 2005. Talat on toiminut muun muassa HJK:n reservijoukkue Klubi 04:n päävalmentajana.


title: Regatta

text: Regatta on veneiden nopeuskilpailu, yleensä purje- tai soutuveneiden välinen. Se voi koostua yhdestä tai useammasta lähdöstä, jotka purjehditaan rajatun ajan sisällä. Regataksi voidaan kutsua myös kilpailusarjan päätösjuhlallisuuksia.


title: Regatta

text: Suomen suurimpiin regatoihin kuuluvat


title: Regatta

text: Britanniassa on järjestetty soutamisen ammattilaissarjassa regatoita jo 1700-luvulla.


title: Regatta

text: Purjehduksessa vanhin on Cowesin regatta, jota on järjestetty vuodesta 1826. Se kestää viikon, ja siihen osallistuu nykyisin noin tuhat venekuntaa. Se purjehditaan Wightsaaren lähivesillä Englannin etelärannikolla. Viikko päättyy upeaan ilotulitukseen ja kerää satatuhatta katsojaa vuosittain.


title: Hukka ja Mama

text: Hukka ja Mama oli vuonna 2010 perustettu, alun perin Vääksystä kotoisin oleva ja sittemmin helsinkiläistynyt, popduo, jonka muodostivat laulaja Martina Myllylä ja laulaja-kitaristi Lasse Hukka. Yhtye oli mukana vuoden 2014 Uuden Musiikin Kilpailussa kappaleellaan ”Selja”. Tammikuussa 2014 duo solmi levytyssopimuksen Fried Music -levy-yhtiön kanssa.


title: Hukka ja Mama

text: Yhtye ilmoitti hajoamisestaan Facebookissa 8. syyskuuta 2016 ja Hukan jatkavan musiikin tekemistä yksin. Hukka ja Mama esiintyi viimeisen kerran Lahden Torvessa 24. syyskuuta 2016.


title: Ikkō-ikki

text: Ikkō-ikki () oli maanviljeliöiden, buddhalaisten munkkien, šintolaisten pappien ja aatelisten muodostama ryhmittymä, joka nousi vastustamaan samuraiden valtaa 1400- ja 1500-luvun Japanissa.


title: Ikkō-ikki

text: Ikkō-ikkin tausta on 1400-luvulla, jolloin pieni Jōdo Shinshū -buddhalaisuutta seurannut ryhmä yhdistyi. He uskoivat, että vain täysi omistautuminen Amitabhalle voisi tuoda pelastuksen. Heidän vaikutusvalta oli suurimmillaan vuodesta 1488 lähtien, jolloin he saivat haltuunsa koko Kagan provinssin.


title: Ikkō-ikki

text: Ikkō-ikki laajeni 50 vuoden ajan, kun siihen liittyi monia maanviljelöitä, jotka jakoivat ryhmän ajatukset. Ikkō-ikki käynnisti 1563 laajan hyökkäyksen heiltä verotusta vaatinutta Tokugawa Ieyasua vastaan. Ieyasulla meni kuusi kuukautta hyökkäyksen pysäyttämiseen. Ikkō-ikki jatkoi taistelua myös Oda Nobunagaa vastaan, joka pyrki yhdistämään Japanin. 11 vuotta taisteltuaan ryhmää vastaan Nobunaga hyökkäsi suoraan heidän nagashima-nimellä tunnettuihin temppelilinnoituksiin. Lopullisesti Nobunaga kukisti ikkō-ikkin 1580, jolloin hän tuhosi Osakan lähellä sijainneen Ishiyama Hongan-jin temppelilinnoituksen.


title: Cosmo Tower

text: Cosmo Tower (コスモタワー Kosumo Tawā) on pilvenpiirtäjä Japanissa Osakan kaupungissa. Siinä on kolme kerrosta maan alla ja kaikkiaan 55 maanpinnan yläpuolella. Sen korkeus on 256 metriä.


title: Cosmo Tower

text: Rakennus on teräsrunkoinen ja sen julkisivu on lasia.


title: Päivät kuin unta (elokuva)

text:
Päivät kuin unta on Elias Koskimiehen ohjaama ja käsikirjoittama televisioelokuva vuodelta 2010. Sen ensiesitys oli Yle TV1:ssa 29. maaliskuuta 2010 ja uusinta esitettiin 2. huhtikuuta 2010. Elokuva näytettiin uudestaan Yle TV2:ssa 18. joulukuuta 2013. Elokuva palkittiin
Tampereen lyhytelokuvajuhlilla vuonna 2011.


title: Päivät kuin unta (elokuva)

text:
Drag queenit Miss Tampax (Jani Toivola), Marion Monroe (Jarkko Tamminen) ja Moonis Melon (Aku Hirviniemi) kaappaavat homofobisia lausuntoja jakelevan poliitikko
Markku Wenningin (Juha Varis) raskaana olevan vaimon Kitty Wenningin (Sanna Stellan).


title: Päivät kuin unta (elokuva)

text:
http://www.imdb.com/title/tt1863358/
http://www.elonet.fi/fi/elokuva/1500052
http://tv1.yle.fi/juttuarkisto/kotimainen-draama/kotikatsomo-paivat-kuin-unta


title: Šušenskoje

text: Šušenskoje () on kaupunkityyppinen taajama ja Šušenskojen piirin keskus Krasnojarskin aluepiirin eteläosassa Venäjän Siperiassa, 721 kilometriä Krasnojarskista etelään.


title: Šušenskoje

text: Lähistöllä on jäänteitä 1718 Jenisein yläjuoksulle perustetusta venäläisestä linnoituksesta. Kylä itsessään katsotaan venäläiskasakoiden perustamaksi 1728; se pysyi kylänä vuoteen 1960 saakka. Šušenskoje tunnetaan myös V. I. Leninin karkotuspaikkana vuosina 1897-1900, jolloin kylä oli osa Venäjän impeurimin Jeniseiskin kuvernementtiä. Leninin ohella samaan aikaan Šušenskojeen oli karkotettuna myös suomalainen vallankumouksellinen Oskar Engberg. Nykyisin piirin eteläosissa on RusHydron suuri Sajano-Šušenskajan voimalaitos ja "Šušenskaja Borin kansallispuisto" (Шушенский бор).


title: Šušenskoje

text: Taajamassa oli vuoden 2010 väestönlaskennan mukaan 17 513 ja koko Šušenskojen piirissä 33 216 asukasta.


title: Warm Your Heart

text: Warm Your Heart on yhdysvaltalaisen rhythm and blues- ja soul-laulaja Aaron Nevillen studioalbumi vuodelta 1991.


title: Warm Your Heart

text: Nevillen lisäksi albumilla on mukana sellaisia levyttäneitä artisteja kuin Larry Carlton, Ry Cooder, Rita Coolidge, Dr. John, David Lindley, Linda Ronstadt ja Bob Seger.


title: Warm Your Heart

text: Lauluntekijöinä esiintyvät Burt Bacharach ja Bob Hilliard; Jimmy Buffett; Tom Dowd, Jerry Wexler ja Ahmet Ertegun; John Hiatt; Randy Newman; Allen Toussaint ja Chuck Willis.


title: Warm Your Heart

text: Louisiana 1927 (Randy Newman)The Grace Episcopal Choir johtajanaan Dr. John Fenstermaker (2):


title: Warm Your Heart

text: The Skywalker Symphony Orchestra:


title: Warm Your Heart

text: Torvisektio (Epic Recordsin artisteja) kappaleella "Somewhere, Somebody":


title: Aksolotlit

text: Aksolotlit (Ambystomatidae) on pyrstösammakkojen lahkoon kuuluva heimo. Siihen laskettiin alun perin suvut "Ambystoma", "Dicamptodon" ja "Rhyacotriton". Kaksi jälkimmäistä kuitenkin erotettiin omiksi heimoikseen, jotka olivat lännenaksolotlit (Dicamtodontidae) ja Rhyacotritonidae. Vuonna 2006 "Dicamptodon" siirrettiin takaisin aksolotleihin kladististen tutkimusten perusteella. Suurin osa tämän heimon lajeista kuuluu sukuun "Ambystoma".


title: Aksolotlit

text: Heimon lajeilla on yleensä vahva keskiruumis ja jalat sekä lyhyt pää. Silmät ovat pienet. Häntä on litteä.


title: Aksolotlit

text: Heimon lajeja tavataan suurimmassa osassa Pohjois-Amerikkaa. Aksolotlit oleskelevat enimmäkseen lehtien alla tai kuopissa.


title: Aksolotlit

text: Yksilöt palaavat aina uudestaan lammille ja virroille lisääntymään.


title: Dukezong

text: Dukezong on tiibetiläinen kaupunki Kiinassa Yunnanin maakunnan Dêqênin prefektuurin Shangri-Lan piirikuntatason kaupungissa. Käytännössä Dukezong on nykyisin Shangri-Lan kaupungin eteläinen kaupunginosa, siihen kiinni kasvanut, 2000-luvulle tultaessa turistinähtävyydeksi muutettu historiallinen kylä.


title: Dukezong

text: Kaupunki on yli 1300 vuotta vanha. Siellä syttyi tammikuussa 2014 kymmenen tuntia kestänyt tulipalo, joka tuhosi lähes koko kaupungin. Tiedossa ei ole loukkaantumisia eikä kuolemantapauksia, mutta kaupungista jouduttiin evakuoimaan yli 2 600 asukasta. Rakennuksia tuhoutui runsaasti ja myös 1600-luvulta peräisin oleva patsas.


title: Dukezong

text: Silkkitien varrelle rakennetusta suositusta matkailukohteesta tuhoutui tammikuussa 2014 lähes 300 arvokasta puurakennusta, noin viidennes Dukezongin suojellusta rakennuskannasta, toisen lähteen mukaan kaksi kolmasosaa kaupungin rakennuksista vaurioutui. Rakennuksia ryhdyttiin korjaamaan keväällä 2014. Uudelleenrakentamisen ja restaurointityön on suunniteltu valmistuvan vuonna 2016. Korjaushankkeen on arvioitu maksavan lähes 200 miljoonaa dollaria.


title: Dukezong

text: Suosittu matkailukohde kylästä tuli, kun James Hilton kirjoitti vuonna 1933 romaanin "Sininen kuu" tarunhohteisesta Shangri-lasta. Lähinnä tiibetiläisten asuttama "Zhongdian"in piirikunta uudelleennimettiin vuonna 2001 Shangri-La matkailijoiden määrän lisäämiseksi. Kirjassa kuvattu Shangri-la on kuitenkin mielikuvituskaupunki.


title: Bunda

text: Bunda on kaupunki Tansaniassa. Vuonna 2012 siellä oli 58 390 asukasta. Bunda kuuluu Maran alueeseen ja on Bundan piirikunnan hallinnollinen keskus. Kaupunki sijaitsee Pohjois-Tansaniassa, Victorianjärven rannan läheisyydessä, Spekenlahden poukamassa. Bunda on myös liikenteellinen solmukohta Sirari–Mbeya-tien (B6) varrella ja B162-tien risteyksessä.


Sydän rakastaa – Kootut levytykset 1976–1980 on Anita Hirvosen kokoelma-albumi, joka julkaistiin 17. tammikuuta 2014. Kokoelma sisältää esittäjän Satsanga- ja JP-Musiikki -yhtiöille tekemiä levytyksiä.


title: Sininen kuu (James Hiltonin kirja)

text: Sininen kuu ("Lost Horizon") on brittiläisen kirjailijan James Hiltonin kirjoittama menestysromaani vuodelta 1933. Se kertoo tarunhohteisesta onnenmaasta Shangri-lasta, jonne Intian poliittisten kuohujen keskeltä paennut joukko päätyy.


title: Sininen kuu (James Hiltonin kirja)

text: Kirjan pohjalta on tehty elokuva "Sininen kuu" ("Lost Horizon") (1937), jonka on ohjannut Frank Capra.


title: Sininen kuu (James Hiltonin kirja)

text: Zhongdianin piirikunta Kiinassa Tiibetissä nimettiin vuonna 2001 matkailijoiden houkuttelemiseksi kirjan mukaan Shangri-Laksi.


title: Chake Chake

text: Chake Chake on kaupunki Tansaniassa, Pemban saarella. Vuonna 2012 siellä oli 27 700 asukasta. Pemba kuuluu Etelä-Pemban alueeseen ja on Chake Chaken piirikunnan hallinnollinen keskus.


title: Chake Chake

text: Pemban saaren ainoa lentokenttä sijaitsee noin 7 kilometriä kaakkoon Chake Chakesta, Pujinin kylässä. Lentokentän läheisyydessä sijaitsee myös Mkama Ndumen linnakkeen historialliset rauniot.


title: Chake Chake

text: Chake Chakessa sijaitsee öljytislaamo Pemba Essential Oil Distillery, joka tuottaa muun muassa hajuvesiä sekä muita eteerisiä öljyjä ja esansseja.


title: All Is Love

text: All Is Love on saksalaisyhtye Sash!:n kappale. Sen julkaisi Tokapi Records singlenä 31. toukokuuta 2010. Kappaleesta on julkaistu myös EP-versio, jonka raidoilla duetoi myös Jessy. Se julkaistiin digitaalisesti ladattavana 30. elokuuta 2013. Kappale pääsi listoille Belgiassa, jossa sen paras saavutus oli listan 16. sija.


title: All Is Love

text: Digitaalinen lataus


title: All Is Love

text: EP


title: Softengine

text: Softengine on vuonna 2011 perustettu suomalainen rock-yhtye. Yhtye valittiin edustamaan Suomea vuoden 2014 Euroviisuihin Kööpenhaminaan. Softengine teki usean albumin kattavan levytyssopimuksen Sony Musicin kanssa samana vuonna.


title: Softengine

text: Softengine perustettiin Seinäjoella vuonna 2011. Vuonna 2012 Softengine voitti Suomen Lions-liiton järjestämän nuorille tarkoitetun valtakunnallisen SKEBA-skaban. Valtakunnallisessa Nuori Kulttuuri Sounds 2012 -tapahtumassa Softengine sai 500 euron palkinnon. Yhtye julkaisi vuonna 2012 omakustannealbumin.


title: Softengine

text: Vuonna 2014 yhtye teki usean albumin kattavan levytyssopimuksen Sony Musicin kanssa.


title: Softengine

text: Softengine osallistui vuoden 2014 Uuden Musiikin Kilpailuun kappaleella ”Something Better” ja eteni suoraan karsinnasta finaaliin. Yhtye voitti kilpailun ja pääsi näin edustamaan Suomea vuoden 2014 Eurovision laulukilpailuihin Kööpenhaminaan.


title: Softengine

text: Softengine selvisi kilpailun finaaliin, joka käytiin 10. toukokuuta 2014. Siellä se saavutti 11. sijan, mikä oli osallistujamäärään suhteutettuna Suomen viisuhistorian toiseksi paras sijoitus. Vain kilpailun vuonna 2006 voittanut Lordi on onnistunut jättämään enemmän kilpailijoita taakseen.


title: Softengine

text: Softenginen toinen single, ”Yellow House”, julkaistiin 13. kesäkuuta 2014. Kappale voitti julkaisuviikollaan YleX:n Rytmibarometrin. Esikoisalbumi "We Created the World" julkaistiin 17. lokakuuta 2014.


title: Softengine

text: Syyskuussa 2014 yhtye kutistui nelimiehiseksi, kun basisti Eero Keskinen erosi yhtyeestä. Keskinen kertoi eron syyksi taiteelliset erimielisyydet.


title: Softengine

text: Alkuvuodesta 2015 Softengine oli aloittanut kirjoittamaan kappaleita seuraavalle albumilleen. Ensimmäinen esikoisalbumin ulkopuolinen single, ”All About You & I”, julkaistiin 17. kesäkuuta 2015. Albumi oli tarkoitus julkaista kahdessa osassa kahtena erillisenä EP:nä. Ensimmäinen osa, "From Earth, From Ashes, From Dust", julkaistiin 4. joulukuuta 2015. Toista osaa ei kuitenkaan toistaiseksi ole julkaistu. Laulaja-kitaristi Topi Latukan mukaan yhtyeen musiikkityyli uudistui EP:llä esikoisalbumiin verrattuna.


title: Softengine

text: Yhtye julkaisi elokuussa 2016 singlen ”Free Rider”, joka tulee sisältymään myöhemmin julkaistavalle EP:lle. EP:n toinen single ”She Is My Messiah” julkaistiin marraskuussa 2016.


title: Softengine

text: Toukokuussa 2017 kosketinsoittaja Henri Oskár erosi yhtyeestä. Samalla muu yhtye ilmoitti jatkavansa triona.


title: Geita

text: Geita on kaupunki Tansaniassa. Vuonna 2002 siellä arvellaan olleen väestönlaskennan perusteella 39 562 asukasta. Geita on myös Geitan alueen pääkaupunki ja Geitan piirikunnan hallinnollinen keskus. Geitan alue perustettiin vuonna 2012, jota aikaisemmin Geitan piirikunta kuului Mwanzan alueeseen. Kaupunki sijaitsee Pohjois-Tansaniassa, lähellä Victorianjärveä.


title: Geita

text: Geita nousi huomattavaan asemaan Saksan Itä-Afrikan kultakaivostoiminnan myötä. Ensimmäiset kultahavainnot nykyisen Geitan kaupungin alueella tehtiin 1800-luvun lopulla, jonka jälkeen kaupunki on rakentunut kaivostoiminnan ympärille. Geitan kultakaivos on Tansanian suurin kullantuottaja.


title: Tōru Hashimoto

text: Tōru Hashimoto (, 29. kesäkuuta 1969 Hatagaya, Japani) on japanilainen poliitikko.


title: Tōru Hashimoto

text: Hashimoto syntyi Tokion alueella. Hänen vanhempiensa eron jälkeen, hänen äitinsä kasvatti Tōrun Osakan köyhällä alueella, jossa asui pääasiassa syrjittyjä burakulaisia. Tōru ei tuntenut isäänsä, joka kuului yakuzaan ja joka tappoi itsensä Tōrun ollessa vielä pieni pelivelkojen takia. Taustastaan huolimatta Tōru Hashimoto pääsi opiskelemaan oikeustiedettä arvostettuun tokiolaiseen yksityisyliopistoon, Wasedan yliopistoon. Ennen poliittista uraansa Hashimotosta tuli suosittu televisioesiintyjä, kun hän antoi lainopillisia vihjeitä alueellisella televisiokanavan ohjelmassa.


title: Tōru Hashimoto

text: Hashimoto valittiin tammikuussa 2008 Osakan prefektuurin kuvernööriksi. Hän sai 54 prosenttia äänistä, ja hänestä tuli 37-vuotiaana Japanin nuorin kuvernööri. Kuvernöörinä hän alkoi ajaa Osakan prefektuurin yhdistämistä yhdeksi kaupungiksi. Hashimoton mukaan Osakan kaupunginvaltuuston ja prefektuurintoimiston tehtävät menevät toistensa päälle.


title: Tōru Hashimoto

text: Hashimoto päätti jättää kuvernöörin virkansa vuonna 2011 pyrkiäkseen Osakan pormestariksi. Hän voittikin selvästi edellisen pormestarin Kunio Hiramatsun marraskuussa 2011 käydyissä vaaleissa.


title: Umeda Sky Building

text: Umeda Sky Building () on vuonna 1988 rakennettu 173 metriä korkea pilvenpiirtäjä Kitan alueella Osakassa. Se käsittää kaksi korkeaa tornia ja niitä yhdistävän ”leijuvan puutarhaobservatorion”. Sen suunnitteli arkkitehti Hiroshi Hara. Rakennuksen ensimmäisessä kellarikerroksessa on ravintolakeskus, joka on rakennettu kopioksi Shōwa-kauden japanilaisesta kadusta. Muissa kerroksissa on pääasiassa toimistoja.


title: Umeda Sky Building

text: Umeda Sky Buildingin rakensi alun perin Toshiba, mutta vuonna 2008 enemmistöosuus rakennuksen omistusoikeudesta myytiin Nomura Holdingille.


title: Tunduru

text: Tunduru on kaupunki Tansaniassa. Vuonna 2012 siellä oli 30 761 asukasta. Tunduru sijaitsee Etelä-Tansaniassa, lähellä Mosambikin rajaa. Kaupunki kuuluu Ruvuman alueeseen ja on Tundurun piirikunnan hallinnollinen keskus. Kaupunki koostuu kahdesta Tundurun piirikunnan osa-alueesta: Itä- ja Länsi-Mlingotista.


title: James Hilton

text: James Hilton (9. syyskuuta 1900 Leigh, Lancashire, Britannia – 20. joulukuuta 1954 Long Beach, Kalifornia, Yhdysvallat) oli brittiläinen kirjailija. Hänen tunnetuimpia teoksiaan on Tiibetissä sijaitsevasta kuvitteellisesta onnenmaasta Shangri-Lasta kertova romaani "Sininen kuu" ("Lost Horizon", 1933).


title: James Hilton

text: Hiltonin isä oli rehtori. Perhe muutti Lontooseen, jossa Hilton kävi useita kouluja ja siirtyi sitten Cambridgeen The Leys Schooliin, jossa hän kirjoitteli koulun lehteen. Opiskelun alkuaikoina Christ's Collegessa Hilton sai artikkelin Manchester Guardianiin, ja hänen ensimmäinen romaaninsa "Catherine Herself" ilmestyi 1920.


title: James Hilton

text: Hilton päätti opintonsa 1921 ja siirtyi toimittajaksi The Irish Independentiin, ja kun toimeentulo oli turvattu, hän kirjoitti 1920-luvulla muutamia romaaneja. Kun "And Now Goodbye" sai 1931 hiukan menestystä, hän jäi täysipäiväiseksi kirjailijaksi. Menestyksekäs "Sininen kuu" ilmestyi 1933 ja sai seuraavana vuonna Hawthornden Prizen. Seuraava menestys syntyi kun häneltä tilattiin kertomus. Hän pohti aihetta pyöräretkellä, ja sen aikana koko tarina syntyi välähdyksenomaisesti hänen päässään. Neljässä päivässä hän kirjoitti rehtorista kertovan tarinan "Goodbye, Mr Chips" (suom. "Hyvästi, Mr. Chips", 1935). Menestyksen ansiosta myös hänen aiemmat teoksensa julkaistiin uudelleen.


title: James Hilton

text: Hilton avioitui 1935 Alice Brownin kanssa. He siirtyivät Hollywoodiin, jossa Hilton ihastui kaupungin loistoon. Hän oli suosittu käsikirjoittaja, ja hänen teoksistaan tehtiin useita elokuvia. Avioliitto päättyi 1937 eroon, ja jo viikon kuluttua hän avioitui Galina Kopineck -nimisen tähtösen kanssa. Kahdeksan vuoden kuluttua sekin avioliitto päättyi. Hilton sairastui maksasyöpään, ja sairastelun aikana hänen ja entisen vaimon Alice Brownin välit kohenivat, ja Brown hoiti häntä loppuun asti.


title: Operaatio Poljarnaja Zvezda

text: Operaatio Poljarnaja Zvezda (Pohjantähti) oli toisessa maailmansodassa Neuvostoliiton hyökkäys Saksan Pohjoista armeijaryhmää vastaan helmi-maaliskuussa 1943. Operaatio oli jatkoa onnistuneelle Operaatio Iskralle.


title: Operaatio Poljarnaja Zvezda

text: Operaatioon ottivat osaa Neuvostoliiton Leningradin ja Olhavan rintaman joukot pohjoisessa ja Luoteen rintaman joukot etelässä. Operaation aikana Luoteisrintaman joukot valtasivat Demjanskin piirin alueen, mutta pohjoisessa saksalaiset onnistuivat pidättelemään hyökkääviä puna-armeijan joukkoja Punaporun taistelussa. Heinäkuuhun 1943 saakka eturintama pysyi vakaana, koska sodan painopiste siirtyi Kolmanteen Harkovan taisteluun ja Kurskin taisteluun. Saksalaisten puolustus Leningradin lähistöllä murtui lopullisesti vasta tammikuussa 1944 Leningradin–Novgorodin offensiivin tuloksena.


title: Tapio Laakso

text: Tapio Laakso on seuraavien henkilöiden nimi:


title: DiMarzio

text: DiMarzio Inc. (alkuperäiseltä nimeltä DiMarzio Musical Instrument Pickups, Inc.) on yhdysvaltalainen mikrofonivalmista joka valmistaa sähkömagneettisia mikrofoneja kitaroille ja bassoille. Yhtiö valmistaa myös muita kielisoitinten lisävarusteita kuten kaapeleita ja hihnoja.


title: DiMarzio

text: Yhtiö tuli tunnetuksi "Super Distortion" -kitaramikrofonimallista, joka tuotiin markkinoille vuonna 1972, ja joka on edelleen yhtiön yksi tunnetuimmista malleista.


title: DiMarzio

text: Super Distortionin ulostulo oli tuon ajan muita saman kokoluokan mikrofoneja voimakkaampi. Sillä on osapuilleen kaksinkertainen impedanssi verrattuna tavallisiin PAF-mikrofoneihin (esim. Gibsonin valmistamat ja patentoimat mikrofonit), ja siinä on keraaminen magneetti. Mikrofonin voimakas ulostulo saa vahvistimen helpommin säröytymään.


title: DiMarzio

text: DiMarzio tunnetaan kahdesta yhtiön kehittämästä tekniikasta:


title: Ilkka Saraviita

text: Ilkka Juhani Saraviita (13. elokuuta 1940 Helsinki – 25. joulukuuta 2013 Helsinki) oli suomalainen oikeustieteilijä. Hän oli Tampereen yliopiston julkisoikeuden apulaisprofessori vuosina 1974–1976, Helsingin yliopiston valtiosääntöoikeuden apulaisprofessori 1977–1981 ja dosentti vuodesta 1981 samalla, kun hän oli Lapin yliopiston julkisoikeuden professori, kunnes jäi eläkkeelle 1.9.2008.


title: Ilkka Saraviita

text: Saraviita suoritti oikeustieteen kandidaatin tutkinnon Helsingin yliopistossa vuonna 1964 ja oikeustieteen tohtorin tutkinnon vuonna 1972.


title: Derek Smith

text: Derek Smith (s. 13. lokakuuta 1984 Belleville, Ontario, Kanada) on yhdysvaltalais-kanadalainen jääkiekkoilija. Smith pelaa NLA:ssa Zurich Lionsissa. Hän on pelannut aiemmin myös Ottawa Senatorsissa.


title: Derek Smith

text: Smith pelasi vuosien 2000–2004 välillä 123 ottelua OPJHL:ssä pelaavan Wellington Dukesin paidassa. Sieltä hän siirtyi kolmeksi vuodeksi CCHA:ssa pelaavaan Lake Superior State Lakersiin. Varaamattomana vapaana agenttina Smith allekirjoitti sopimuksen NHL-seura Ottawa Senatorsin kanssa vuoden ennen collegen päättymistä. Kautta edeltävän harjoitusleirin jälkeen hänet päätettiin kuitenkin laittaa pelaamaan AHL:ssä farmijoukkue Binghamton Senatorsissa. 29. heinäkuuta 2009 Smith allekirjoitti vuoden mittaisen jatkosopimuksen Senatorsin kanssa.


title: Derek Smith

text: 12. helmikuuta 2010 Alex Picardin kauppaamisen ja Chris Campolin loukkaantumisen jälkeen Smith kutsuttiin pelaamaan Senatorsiin. Hän teki NHL-debyyttinsä 13. helmikuuta ottelussa Detroit Red Wingsiä vastaan, jonka Senators hävisi 4–1. Hän pelasi myös seuraavana päivänä New York Islandersia vastaan. Se oli viimeinen ottelu ennen olympiataukoa. Senators nousi 3–1-tappioasemasta 3–4-voittoon. Hän palasi sen jälkeen takaisin Binghamtoniin.


title: Derek Smith

text: 13. heinäkuuta 2011 Smith allekirjoitti Senatorsin kanssa jälleen vuoden mittaisen kaksisuuntaisen sopimuksen. Hän teki ensimmäisen pisteensä NHL:ssä syöttäessään Nick Folignon tekemän maalin Atlanta Thrashersia vastaan 3. maaliskuuta 2011. Vuonna 2011 Smith voitti Binghamtonissa Calder Cupin, AHL:n mestaruuden. Hän pelasi kaudella 71 ottelua, joissa teki kymmenen maalia ja syötti 44. Hän oli puolustajien pistepörssin neljäs.


title: Derek Smith

text: Seuraavana kautena Smith siirtyi Calgary Flamesiin vuoden mittaisella kaksisuuntaisella sopimuksella, josta hän sai 700 000 dollaria. 29. marraskuuta Smith teki ensimmäisen NHL-maalinsa Nashville Predatorsin maalissa olleen Pekka Rinteen selän taakse.


title: Derek Smith

text: 8. helmikuuta 2012 Smith teki Flamesin kanssa ensimmäisen yksisuuntaisen sopimuksensa, joka oli kaksivuotinen. Hän sai sopimuksesta 1,55 miljoonaa dollaria.


title: Derek Smith

text: 8. joulukuuta 2013 Smith laitettiin waivers-listalle ja hän joutui pelaamaan AHL:ssä Abbotsford Heatissä.


title: Kilindoni

text: Kilindoni on pikkukaupunki Tansaniassa, Mafian saarella. Vuonna 2002 siellä arvellaan olleen väestönlaskennan perusteella 9 463 asukasta. Kaupunki kuuluu Pwanin alueeseen ja on Mafian piirikunnan hallinnollinen keskus.


title: Australian avoin tennisturnaus 2014 – miesten kaksinpeli

text:
Novak Đoković oli turnauksen kolminkertainen puolustava voittaja, mutta hän hävisi puolivälierissä Stanislas Wawrinkalle. Wawrinka voitti lopulta koko turnauksen päihittäen loppuottelussa Rafael Nadalin.
 Tommy Robredo "(4. kierros)"
 Gilles Simon "(3. kierros)"
 Kevin Anderson "(4. kierros)"
 Jerzy Janowicz "(3. kierros)"
 Philipp Kohlschreiber "(vetäytyi turnauksesta loukkaantumisen vuoksi)"
 Grigor Dimitrov "(puolivälierät)"
 Ernests Gulbis "(2. kierros)"
 Andreas Seppi "(2. kierros)"
 Gaël Monfils "(3. kierros)"
 Feliciano López "(3. kierros)"
 Benoît Paire "(3. kierros)"
 Vasek Pospisil "(3. kierros)"
 Jérémy Chardy "(3. kierros)"
 Dmitri Tursunov "(2. kierros)"
 Fernando Verdasco "(2. kierros)"
 Ivan Dodig "(2. kierros)"


title: Bariadi

text: Bariadi on kaupunki Tansaniassa. Vuonna 2002 siellä arvellaan olleen väestönlaskennan perusteella 15 462 asukasta. Bariadi kuuluu vuonna 2012 Shinyangan alueesta eriytettyyn Simiyun alueeseen ja on Bariadin piirikunnan hallinnollinen keskus.


title: Gottlieb von Jagow

text: Gottlieb von Jagow (22. kesäkuuta 1863 Berliini – 11. tammikuuta 1935 Potsdam) oli saksalainen diplomaatti, joka toimi Saksan keisarikunnan ulkoministerinä vuosina 1913–1916. Hän menetti otteensa Saksan ulkopolitiikasta ensimmäisen maailmansodan aikana.


title: Gottlieb von Jagow

text: Jagow syntyi aateliseen maanomistajaperheeseen ja oli koulutukseltaan juristi. Hän aloitti diplomaattiuransa vuonna 1895. Jagow oli vuodesta 1906 Saksan ulkoministeriön esittelyneuvoksena, 1907–1909 lähettiläänä Luxemburgissa ja 1909–1913 suurlähettiläänä Roomassa. Ulkoministeri Alfred von Kiderlen-Waechterin kuoltua sydänkohtaukseen Jagow suostui vastentahtoisesti hänen seuraajakseen tammikuussa 1913. Jagow oli luonteeltaan vetäytyvä ja varovainen. Hän pyrki aluksi parantamaan Saksan suhteita Englantiin ja sai muun muassa 1914 neuvoteltua yhteisymmärryksen Bagdadin rautatietä koskeneessa kiistassa. Jagow myös varoitti Saksan muuta johtoa siitä, että sodan puhjetessa Manner-Euroopassa Englanti ei välttämättä jäisi puolueettomaksi vaan saattaisi liittyä Saksan vihollisiin. Ensimmäiseen maailmansotaan johtaneen heinäkuun kriisin aikana vuonna 1914 hän kuitenkin asettui tukemaan kansleri Theobald von Bethmann Hollwegia tämän vaatiessa Saksan ehdotonta tukea Itävalta-Unkarille Serbiaa vastaan, eikä pyrkinyt puuttumaan tapahtumien etenemiseen.


title: Gottlieb von Jagow

text: Jagow vastusti Saksan Schlieffen-suunnitelmaan sisältynyttä hyökkäystä Ranskaan puolueettoman Belgian kautta. Hyökkäyksen pysähdyttyä syksyllä 1914 hän kannatti rauhanneuvotteluihin ryhtymistä, mutta ei saanut tukea. Jagow vastusti myös meriministeri Alfred von Tirpitzin vaatimusta rajoittamattoman sukellusvenesodan aloittamisesta, sillä hän aavisti sen johtavan lopulta Yhdysvaltojen sodanjulistukseen Saksalle. Saksan ylin sodanjohto alkoi halveksia pelkurina pidettyä Jagowia. Vastahankansa vuoksi hänet siirrettiin pois ulkoministerin paikalta marraskuussa 1916 ja hänen seuraajakseen tuli Arthur Zimmermann. Sodan päätyttyä Jagow julkaisi vuonna 1919 muistelmateoksen "Ursachen und ausbruch des Weltkriegs" (”Maailmansodan syyt ja puhkeaminen”).


title: Australian avoin tennisturnaus 2014 – naisten kaksinpeli

text:
Viktoryja Azarenka oli kaksinkertainen puolustava voittaja, mutta hän hävisi puolivälierissä Agnieszka Radwańskalle. Turnauksen voitti Kiinan Li Na, joka päihitti loppuottelussa Slovakian Dominika Cibulkován.
 Samantha Stosur "(3. kierros)"
 Kirsten Flipkens "(2. kierros)"
 Svetlana Kuznetsova "(1. kierros)"
 Dominika Cibulková "(loppuottelu)"
 Sorana Cîrstea "(1. kierros)"
 Jekaterina Makarova "(4. kierros)"
 Jelena Vesnina "(1. kierros)"
 Kaia Kanepi "(1. kierros)"
 Alizé Cornet "(3. kierros)"
 Lucie Šafářová "(3. kierros)"
 Flavia Pennetta "(puolivälierät)"
 Anastasija Pavljutšenkova "(3. kierros)"
 Eugenie Bouchard "(välierät)"
 Daniela Hantuchová "(3. kierros)"
 Magdaléna Rybáriková "(2. kierros)"
 Bojana Jovanovski "(2. kierros)"


title: Victor Forselius

text: Carl Victor Gustaf Forselius (29. tammikuuta 1838 Huittinen – 6. huhtikuuta 1905 Turku) oli kauppaneuvos ja maanviljelyskoneiden kaupan uranuurtajia Suomessa.


title: Victor Forselius

text: Forseliuksen vanhemmat olivat lukkari Gustaf Forselius ja Maria Laurell. Hän valmistui filosofian kandidaatiksi 1864, toimi Turun kauppakoulun johtajana 1866–1873 ja Pohjoismaiden Osakepankin Turun konttorin johtajana 1873–1903. Forselius perusti 1868 Turkuun Suomen ensimmäisen maanviljelystarvike- ja konekaupan, josta tuli osakeyhtiö 1903. Hän kokeili itse Huittisissa omistamallaan Laurilan tilalla myymiään aineita, tarvikkeita ja laitteita ja kehitti erityisesti siipikarjan tuotantoa. Forselius osallistui Turun kunnalliselämään ja toimi edustajana neljillä eri valtiopäivillä, 1891, 1894, 1897 ja1899. Hän edusti vapaamielisiä aatteita ja teki muun muassa siirtolaisuutta koskevia aloitteita. Forselius julkaisi 1871–1903 teosta "Finlands handelskalender" ja 1868 kirjasen "Svensk-finsk köpmannaterminologi". Julkisuuteen hän toimitti myös laajan levikin saaneen suomennosmukaelman humoristisesta kuvateoksesta "Herra Koipeliinin matkat". Maanviljelyskaupan kannalta huomattavia olivat Forseliuksen julkaisemat yhteensä yli 300 painettua tavaraluetteloa. Kauppaneuvoksen arvon Forselius sai 1897.


title: Victor Forselius

text: Forselius kuoli naimattomana. Huomattavan omaisuutensa hän testamenttasi Turun kauppaopistolle ja Turun Kauppaseuralle, jonka puheenjohtajana hän toimi 1876–1901, sekä hyväntekeväisyyteen.


title: Victor Forselius

text: Turun seudun mobilistit perustivat 30-vuotisjuhlansa kunniaksi Forseliuksen nimeä kantavan rahaston, koska tämä oli mahdollisesti Suomen ensimmäinen autonomistaja tai ainakin ensimmäisiä. Hänen käytettynä hankkimansa Benz Velo Comfortable saapui maahan Lyypekistä Per Brahe -höyrylaivalla 2. toukokuuta 1900.


title: Vwawa

text: Vwawa on kaupunki ja Mbozin piirikunnan osa-alue Tansaniassa. Vuonna 2002 siellä arvellaan olleen väestönlaskennan perusteella 19 298 asukasta.


title: 3-aminobentsoehappo

text: 3-aminobentsoehappo eli m-aminobentsoehappo (CHNO) on bentsoehapon aminojohdannainen. Yhdistettä käytetään orgaanisissa synteeseissä muun muassa valmistettaessa väriaineita. 3-aminobentsoehappo on antraniilihapon (2-aminobentsoehappo) ja 4-aminobentsoehapon isomeeri.


title: 3-aminobentsoehappo

text: Huoneenlämpötilassa 3-aminobentsoehappo on keltaisia kiteitä. Yhdiste liukenee hieman veteen ja paremmin kuumaan kuin kylmään veteen. Se liukenee myös etanoliin, dietyylieetteriin ja asetoniin. 3-aminobentsoehapon pK-arvo on 4,8.


title: 3-aminobentsoehappo

text: 3-aminobentsoehappoa valmistetaan pelkistämällä m-nitrobentsoehappoa. Yhdistettä käytetään useiden orgaanisten yhdisteiden kuten atsovärien ja väriaineiden valmistuksessa käytettävien kemikaalien kuten N,N-dimetyyli-3-aminobentsoehapon valmistukseen.


title: Wallops Flight Facility

text: Wallops Flight Facility (WFF) on Yhdysvaltain avaruushallinnon kantorakettien laukaisukeskus, joka sijaitsee itärannikolla, Virginian osavaltiossa. Hallinnollisesti WFF kuuluu Marylandissa sijaitsevan Goddardin avaruuskeskukseen. Alueella on ollut toimintaa vuodesta 1945 alkaen, jona aikana alueelta on laukaistu yli 16 000 rakettia alkaen ilmatieteellisistä luotausraketeista kiertoradalle laukaistuihin kantoraketteihin.


title: Chen Guangbiao

text: Chen Guangbiao on kiinalainen yrittäjä, eräs Kiinan rikkaimmista ihmisistä.


title: Chen Guangbiao

text: Vuoden 2014 alussa, kun Chen Guangbiao oli 45-vuotias, hänen omaisuutensa arvoksi arvioitiin 0,8–1,5 miljardia Yhdysvaltojen dollaria. Hän on alkujaan köyhistä oloista Jiangsun provinssista. Hän opiskeli lääkäriksi ja perusti sitten kierrätysalan yhtiön, jonka avulla rikastui. Hän on lahjoittanut miljoonia ympäristönsuojeluun ja katastrofien uhreille.


title: Strowgerin kytkin

text: Strowgerin kytkin oli Almon Brown Strowgerin vuonna 1891 patentoima ensimmäinen puhelinkytkin, joka mahdollisti puhelimen numeronvalitsimen käytön ja aloitti puhelinvaihteen automatisoinnin.


title: Strowgerin kytkin

text: Kytkimen keksimisen taustasta kerrotaan tarinaa, että Kansas Cityssä asuva hautausurakoitsija Almon Strowger (1839-1902) oli sitä mieltä, että hän menetti asiakkaita, koska paikallisessa käsivälitteisessä puhelinvaihteessa oli töissä hänen kilpailijansa vaimo, joka ohjasi hautausurakoitsijalle pyydetyt puhelut aviomiehelleen. Tämä epäily motivoi Strowgerin kehittämään numerovalintajärjestelmää, jolla pääsisi eroon puhelinvälittäjistä. Strowger kehitti tämän vuoksi laitteen, jota myöhemmin kutsuttiin "Strowbergin kytkimeksi". Se mahdollisti puhelun välityksen numerovalitsimella valitulle kohteelle ohitse käsivälitteisen vaihteen.


title: Strowgerin kytkin

text:
Keksintönsä kaupallistamiseksi Strowger perusti "Strowger Automatic Telephone Exchange Companyn" vuonna 1891. Vuonna 1892 yritys asensi ja avasi ensimmäisen puhelinvaihteen 75 asiakkaalle LaPorten kaupungissa, Indianassa. Ensimmäisissä automaattipuhelimissa valintakiekon sijaan oli kaksi näppäintä, joita soittajan piti painaa niin monta kertaa, että vaihteen kytkimet askelsivat oikealle linjalle ja avasivat sen. Ensimmäiset puhelinnumerot olivat siis kaksinumeroisia ja vaihteen kapasiteetti oli 99 puhelinta. Vuonna 1896 yritys toi markkinoille ensimmäisen valintakiekkopuhelimen, mitä ratkaisua sitten puhelimet hyödynsivät 1900-luvun lopulle saakka.
1896 Strowger myi patenttinsa työtovereilleen ja vuonna 1898 hän myi myös osakkeensa yrityksestä, joka silloin toimi nimellä Automatic Electric Company.


title: Pitkävarvassalamanteri

text:
Pitkävarvassalamanteri ("Ambystoma macrodactylum") on "Ambystoma"-sukuun kuuluva pyrstösammakkolaji. Alalaji santacruzinpitkävarvassalamanteri ("A. m. croceum")
on uhanalainen. Muita alalajeja ovat lännenpitkävarvassalamanteri ("A. m. macrodactylum"), idänpitkävarvassalamanteri ("A. m. columbianum"), pohjoinenpitkävarvassalamanteri ("A. m. krausei") ja etelänpitkävarvassalamanteri ("A. m. sigillatum").


title: Pitkävarvassalamanteri

text: Pitkävarvassalamanteri on pieni, 10–17 senttiä pitkä. Nimensä mukaisesti sillä on pitkät varpaat. Väriltään se on tummanharmaa tai musta. Sillä on selässä juova, joka on keltainen, vihreä tai ruskea. Kyljissä sillä on valkoisia laikkuja.


title: Pitkävarvassalamanteri

text: Pitkävarvassalamanteria tavataan Yhdysvaltain koillisosissa ja Kanadassa. Sitä esiintyy metsissä ja niityillä, erityisesti paikoissa, missä on marunakasveja.


title: Pitkävarvassalamanteri

text: Pitkävarvassalamanteri tulee sukukypsäksi 1–3-vuotiaana. Muniminen tapahtuu keväällä kasvillisuuden sekaan. Lisääntymispaikkoja ovat järvet, lammet ja joet.


title: Alison Van Uytvanck

text: Alison Van Uytvanck (s. 26. maaliskuuta 1994 Vilvoorde) on belgialainen tennispelaaja. Parhaimmillaan hän on ollut kaksinpelissä WTA-listan sijalla 37 elokuussa 2018. Hän on voittanut urallaan kaksi WTA-turnausta kaksinpelissä ja yhden nelinpelissä.


title: Alison Van Uytvanck

text: Marraskuussa 2013 Van Uytvanck voitti Taipein WTA 125K -turnauksen. Varsinaisen WTA-kiertueen kaksinpeliturnauksen hän on voittanut Quebec Cityssä vuonna 2017 ja Budapestissa vuonna 2018. Vuonna 2015 Van Uytvanck pääsi puolivälieriin Ranskan avoimissa. Vuonna 2018 hän ylsi neljännelle kierrokselle Wimbledonissa.


title: Savanniruusupeippo

text: Savanniruusupeippo ("Lagonosticta rufopicta") on loistopeippojen heimoon kuuluva varpuslintu.


title: Savanniruusupeippo

text: Savanniruusupeippoa tavataan Länsi-Afrikan eteläosista Keski-Afrikan kautta Keniaan ja Etiopiaan ulottuvalla alueella. Lajin on raportoitu olevan yleinen tai paikallisesti yleinen. Lajin kannankehitys on vakaa, ja se on luokiteltu elinvoimaiseksi.


title: Ruokoruusupeippo

text: Ruokoruusupeippo ("Lagonosticta nitidula") on loistopeippojen heimoon kuuluva varpuslintu.


title: Ruokoruusupeippo

text: Ruokoruusupeippoa tavataan Angolassa, Botswanassa, Kongon demokraatisessa tasavallassa, Namibiassa, Tansaniassa, Sambiassa ja Zimbabwessa. Lajin on raportoitu olevan paikallisesti yleinen. Sen kannankehitys on vakaa, ja se on luokiteltu elinvoimaiseksi.


title: Nigerianruusupeippo

text: Nigerianruusupeippo ("Lagonosticta sanguinodorsalis") on loistopeippojen heimoon kuuluva varpuslintu.


title: Nigerianruusupeippo

text: Nigerianruusupeippoa tavataan Nigerian pohjoisosissa. Lajin on kuvattu olevan yleinen ainakin osissa levinneisyysaluettaan. Sen kannankehitys on vakaa, ja se on luokiteltu elinvoimaiseksi.


title: Tang Haochen

text: Tang Haochen (s. 21. helmikuuta 1994 Zhengzhou) on kiinalainen tennispelaaja. Parhaimmillaan hän on ollut kaksinpelissä WTA-listan sijalla 389 huhtikuussa 2013.


title: Tang Haochen

text: Tang selvitti tiensä vuoden 2014 Australian avointen pääsarjaan voitettuaan karsinnat. Se on ensimmäinen WTA-tason turnaus, jossa hän pelasi. Hän hävisi avauskierroksen ottelunsa.


title: Tšadinruusupeippo

text: Tšadinruusupeippo ("Lagonosticta umbrinodorsalis") on loistopeippojen heimoon kuuluva varpuslintu. Sitä tavataan Pohjois-Kamerunissa ja Lounais-Tšadissa. Tšadinruusupeippoa, malinruusupeippoa ja punaruusupeippoa on joskus pidetty samaan lajiin kuuluvina.


title: Roman de Beer

text: Roman Shane de Beer (s. 6. lokakuuta 1994 Johannesburg, Etelä-Afrikka) on eteläafrikkalainen moottoriurheilija.


title: Roman de Beer

text: Hän aloitti uransa kilpailemalla karting-sarjoissa vuosina 2007-2009. Vuonna 2010 de Beer siirtyi Formula Abarth -sarjaan, jossa hän saavutti kolme palkintosijaa ja sijoittui sarjan yhdeksänneksi. Vuonna 2011 hän jatkoi sarjassa saavuttaen kauden aikana yhden palkintosijan. Vuonna 2012 de Beer ajoi muutamia kilpailuja Italian Formula 3 -sarjassa vierailevana kuljettajana. Vuonna 2013 de Beer piti välivuoden kilpa-autoilusta. Vuonna 2014 de Beer ajoi GP3-sarjassa Trident -tallin kuljettajana. Hän ajoi vain kymmenen kilpailua saavuttaen kahdeksan pistettä.


title: Malinruusupeippo

text: Malinruusupeippo ("Lagonosticta virata") on loistopeippojen heimoon kuuluva varpuslintu.


title: Malinruusupeippo

text: Malinruusupeippoa tavataan Malissa ja Senegalissa. Lajin kannankehitys on vakaa, ja se on luokiteltu elinvoimaiseksi.


title: Tuliruusupeippo

text: Tuliruusupeippo ("Lagonosticta rubricata") on loistopeippojen heimoon kuuluva varpuslintu.


title: Tuliruusupeippo

text: Tuliruusupeippoa tavataan laajalla alueella Saharan eteläpuolisessa Afrikassa. Sen on raportoitu olevan yleinen. Lajin kannankehitys on vakaa, ja se on luokiteltu elinvoimaiseksi.


title: Angolanruusupeippo

text: Angolanruusupeippo ("Lagonosticta landanae") on loistopeippojen heimoon kuuluva varpuslintu.


title: Angolanruusupeippo

text: Angolanruusupeippoa tavataan Angolassa, Gabonissa, Kongon tasavallassa ja Kongon demokraattisessa tasavallassa. Sen on kuvattu olevan yleinen tai paikallisesti yleinen. Lajin kannankehitys on vakaa, ja se on luokiteltu elinvoimaiseksi.


title: Punaruusupeippo

text: Punaruusupeippo ("Lagonosticta rhodopareia") on loistopeippojen heimoon kuuluva varpuslintu.


title: Punaruusupeippo

text: Punaruusupeippoa tavataan Angolassa, Botswanassa, Kamerunissa, Tšadissa, Kongon demokraattisessa tasavallassa, Etiopiassa, Keniassa, Malawissa, Mosambikissa, Namibiassa, Etelä-Afrikassa, Etelä-Sudanissa, Sudanissa, Swazimaassa, Tansaniassa, Ugandassa, Sambiassa ja Zimbabwessa. Sen on kuvattu olevan yleinen tai paikallisesti yleinen. Lajin kannankehitys on vakaa, ja se on luokiteltu elinvoimaiseksi.


title: Storm Sanders

text: Storm Sanders (s. 11. elokuuta 1994 Rockhampton) on australialainen tennispelaaja. Parhaimmillaan hän on ollut kaksinpelissä WTA-listan sijalla 217 elokuussa 2013. Hän on voittanut urallaan yhden ITF-turnauksen kaksinpelissä.


title: Storm Sanders

text: Sanders teki WTA-turnausdebyyttinsä Hobartin turnauksessa tammikuussa 2014. Hän voitti ensimmäisellä kierroksella maailmanlistan sijalla 39 olleen Peng Shuain. Hän osallistui ensimmäisen kerran Grand Slam -turnauksen pääsarjaan Australian avoimissa 2014, jossa hän hävisi kuitenkin avauskierroksen ottelunsa.


title: Naamioruusupeippo

text: Naamioruusupeippo ("Lagonosticta larvata") on loistopeippojen heimoon kuuluva varpuslintu.


title: Naamioruusupeippo

text: Naamioruusupeippoa tavataan Senegalista Keski-Afrikan kautta Etiopiaan ja Ugandaan ulottuvalla alueella. Lajin kannankehitys on vakaa, ja se on luokiteltu elinvoimaiseksi.


title: Kateřina Siniaková

text: Kateřina Siniaková (s. 10. toukokuuta 1996 Hradec Králové) on tšekkiläinen tennispelaaja. Parhaimmillaan hän on ollut kaksinpelissä WTA-listan sijalla 31 lokakuussa 2018 ja nelinpelissä ykkösenä samaan aikaan. Hän on voittanut urallaan kaksi WTA-turnausta kaksinpelissä ja viisi nelinpelissä. Nelinpelivoittoihin kuuluvat Ranskan avointen ja Wimbledonin voitot vuodelta 2018 parina Barbora Krejčíková.


title: Kateřina Siniaková

text: Siniaková oli junioreiden maailmanlistalla toisella sijalla joulukuussa 2012. Hän voitti vuonna 2013 tyttöjen nelinpelin Ranskan avoimissa, Wimbledonissa sekä Yhdysvaltain avoimissa, kaikissa Barbora Krejčíkován parina. Tammikuussa 2014 Siniaková osallistui ensimmäisen kerran Grand Slam -turnauksen pääsarjaan Australian avoimissa, jossa hän hävisi kuitenkin avauskierroksen ottelunsa.


title: Belinda Bencic

text: Belinda Bencic (s. 10. maaliskuuta 1997 Flawil) on sveitsiläinen tennispelaaja. Parhaimmillaan hän on ollut kaksinpelissä WTA-listan sijalla seitsemän helmikuussa 2016 ja nelinpelissä sijalla 59 helmikuussa 2016. Hän on voittanut urallaan kaksi WTA-turnausta kaksinpelissä ja kaksi WTA-turnausta nelinpelissä.


title: Belinda Bencic

text: Junioreiden maailmanlistalla Bencic nousi ykkössijalle kesäkuussa 2013. Hän voitti vuonna 2013 sekä Ranskan avointen että Wimbledonin tyttöjen kaksinpelin. Bencic teki WTA-turnausdebyyttinsä Luxemburgissa lokakuussa 2012. Hän hävisi ensimmäisen kierroksen ottelunsa. Toistamiseen hän pelasi WTA-turnauksen pääsarjassa Båstadissa heinäkuussa 2013, häviten avausottelunsa. Syyskuussa hän pääsi toiselle kierrokselle Tokion WTA-turnauksessa voitettuaan Darja Gavrilovan. Toisella kierroksella hän hävisi maailmanlistan sijalla 11 olleelle Petra Kvitoválle. Lokakuussa Bencic eteni toiselle kierrokselle Osakan turnauksessa voitettuaan Lauren Davisin. Bencic valittiin Sveitsissä vuoden tulokasurheilijaksi vuonna 2013.


title: Belinda Bencic

text: Bencic aloitti kauden 2014 Australian avoimilla, joissa hän eteni karsintojen kautta pääsarjaan. Siellä hän voitti ensimmäisellä kierroksella Kimiko Date-Krummin, kunnes hävisi toisella kierroksella Li Nalle. Maalis-huhtikuussa pelatussa Charlestonin WTA-turnauksessa Bencic eteni välieriin voitettuaan muun muassa puolivälierissä kolmanneksi sijoitetun Sara Erranin. Välierässään hän hävisi Jana Cepeloválle kolmessa erässä. Roomassa Bencic eteni toiselle kierrokselle voitettuaan Anastasija Pavljutšenkovan. Ranskan avoimissa Bencic hävisi ensimmäisellä kierroksella Venus Williamsille. Wimbledonissa Bencic pääsi kolmannelle kierrokselle, jossa hävisi kolmanneksi sijoitetulle Simona Halepille. Yhdysvaltain avoimissa Bencic eteni puolivälieriin voitettuaan muun muassa seitsemänneksi sijoitetun Angelique Kerberin ja kymmenenneksi sijoitetun Jelena Jankovićin. Puolivälierissä hän hävisi Peng Shuaille.


title: Belinda Bencic

text: Bencic hävisi vuoden 2015 Australian avointen ensimmäisellä kierroksella Julia Görgesille. Maaliskuussa pelatussa Indian Wellsin turnauksessa hän eteni neljäennelle kierrokselle voitettuaan maailmanlistan sijalla viisi olleen Caroline Wozniackin. Miamissa hän eteni niin ikään neljännelle kierrokselle. Ranskan avoimissa Bencic voitti Daniela Hantuchován, mutta hävisi toisella kierroksella Madison Keysille. 's-Hertogenboschissa hän saavutti uransa ensimmäisen loppuottelupaikan. Siellä hän hävisi Camila Giorgille. Eastbournessa kesäkuussa Bencic saavutti ensimmäisen turnausvoittonsa. Turnauksen välierissä hän voitti maailmanlistan viitosen, Caroline Wozniackin, ja loppuottelussa Agnieszka Radwańskan. Wimbledonissa hän eteni neljännelle kierrokselle, jossa hävisi Viktoryja Azarenkalle. Elokuussa Bencic saavutti uransa toisen turnausvoiton voitettuaan Torontossa pelatun Rogers Cupin. Hän voitti turnauksessa Eugenie Bouchardin, Caroline Wozniackin, Sabine Lisickin, Ana Ivanovićin, Serena Williamsin sekä loppuottelussa Simona Halepin. Kaikki hänen voittamansa pelaajat ovat pelanneet Grand Slam -finaalissa.


title: Underground (täsmennyssivu)

text: Underground () voi tarkoittaa seuraavia:


title: Ewan Stewart

text: Ewan Stewart (s. 8. heinäkuuta 1957 Glasgow, Skotlanti) on skotlantilainen näyttelijä.


title: Ewan Stewart

text: Stewart syntyi Glasgow’ssa, Skotlannissa. Hänen isänsä on muusikko Andy Stewart. Stewart muutti Lontooseen vuonna 1975 ja alkoi työskennellä teatterissa. Hän näytteli televisiossa 1979, minkä jälkeen hän siirtyi elokuvien näyttelijäksi. Tunnetuin elokuva, jossa hän on näytellyt, on vuoden 1997 kassamenestys "Titanic". Hän on ollut myös kuvaajana vuonna 1989.


title: Oskar von Hutier

text: Oskar von Hutier [yt'je] (27. elokuuta 1857 Erfurt – 5. joulukuuta 1934 Berliini) oli saksalainen kenraali, joka palveli komentajana ensimmäisessä maailmansodassa. Hän käytti tehokkaasti pieniin iskujoukkoihin perustunutta hyökkäystaktiikkaa, joka tunnetaan hänen mukaansa Hutier-taktiikkana, vaikka hän ei todellisuudessa keksinytkään sitä itse vaan ainoastaan sovelsi brittien ja ranskalaisten aiempia taktiikoita.


title: Oskar von Hutier

text: Hutier oli sotilassuvusta, ja hän oli sukua myös kenraali Erich Ludendorffille. Hän valmistui jalkaväenupseeriksi vuonna 1875 ja yleni 1905 everstiksi, 1910 kenraalimajuriksi sekä 1912 kenraaliluutnantiksi. Hän toimi 1911–1912 pääesikunnan päämajoitusmestarina ja sen jälkeen ensimmäisen kaartindivisioonan komentajana, jota johti myös sodan alussa. Kaartindivisioonan komentajana Hutier osallistui muun muassa Marnen taisteluun. Huhtikuussa 1915 hän siirtyi itärintamalle 21. armeijakunnan komentajaksi. Tammikuussa 1917 Hutier’n komentoon annettiin erityisosasto D Dunajoella Latviassa. Huhtikuussa 1917 hän siirtyi kahdeksannen armeijan komentajaksi. Samana vuonna hänet myös ylennettiin kenraaliksi.


title: Oskar von Hutier

text: Hutier’n kahdeksas armeija valtasi Riian 3. syyskuuta 1917 käyttäen ensi kerran menestyksekkäästi niin sanottua Hutier-taktiikkaa. Kuukautta myöhemmin hänen joukkonsa valtasivat maihinnousulla myös Viron saaret. Joulukuussa 1917 Hutier siirrettiin länsirintamalle komentamaan uutta 18. armeijaa, joka toimi Saksan maaliskuussa 1918 aloittaman suurhyökkäyksen kärkenä. Hutier’n armeija käynnisti hyökkäyksen 21. maaliskuuta ja saavutti aluksi suurta menestystä Hutier-taktiikan ansiosta. Armeija eteni nopeasti 60 kilometriä ja sai otettua 50 000 sotavankia, mutta lopulta britit ja ranskalaiset onnistuivat pysäyttämään sen. Hutier uudisti hyökkäyksensä kesäkuussa 1918, huonommalla menestyksellä.


title: Oskar von Hutier

text: Hutier vetäytyi palveluksesta pari kuukautta sodan päättymisen jälkeen, tammikuussa 1919. Hän toimi sen jälkeen Saksan upseeriliiton puheenjohtajana vuoteen 1934.


title: Vaahteraliigan kausi 1996

text: Vaahteraliigan kausi 1996 oli Vaahteraliigan 17. kausi. Liigan runkosarjassa pelattiin kymmenen ottelua, minkä jälkeen kuusi parasta joukkuetta etenivät pudotuspeleihin. Runkosarjan viimeinen ja toiseksi viimeinen joutuivat kauden päätteksi karsimaan sarjapaikasta I-divisioonaan kahden parhaan joukkueen kanssa.


title: Vaahteraliigan kausi 1996

text: Vaahteramalja XVII pelattiin viime vuoden tapaan Helsinki Roostersin ja East City Giantsin välillä. Roosters voitti Giantsin uudestaan, niukasti pistein 23–22. Pronssia voitti Seinäjoki Crocodiles.


title: Vaahteraliigan kausi 1996

text: Uusi joukkue sarjassa oli Arctic Circle Stars Rovaniemeltä, joka nousi sarjaan I-divisioonan karsintaottelusta. Kauden päätteeksi karsintaotteluissa liigajoukkueet säilyttivät sarjapaikkansa.


title: Hulluksi onnesta

text: Hulluksi onnesta on suomalaisartisti Jannika B:n toinen single hänen "Kaikki rohkeus" -debyyttialbumilta. Kappale sai ensisoittonsa radiossa YleX:n taajuudella 20. kesäkuuta ja digitaalisesti se julkaistiin 25. kesäkuuta 2012. Kappaleen on säveltänyt Lolene Everett sekä Elias Kapari ja sen sanoituksesta vastaa Jannika B itse. Kappaleen tuottajana toimi Jonas Olsson.


title: Hulluksi onnesta

text: Kappaleelle on tehty myös musiikkivideo, joka julkaistiin videopalvelu YouTubessa 17. heinäkuuta 2012. Videolla artisti juoksee ja tanssii ympäri kaupunkia tanssiryhmän kanssa.


title: Olli Kanervisto

text: Olli Kanervisto (23. maaliskuuta 1958 Turku – 8. huhtikuuta 1984 Playa del Ingles) oli suomalainen kuulantyöntäjä.


title: Olli Kanervisto

text: Turun Urheiluliittoa edustanut Kanervisto voitti sisäratojen SM-kultaa vuosina 1983 ja 1984. Kalevan kisoissa hän saavutti SM-hopeaa 1980 ja -pronssia 1983. EM-hallikisoissa vuonna 1983 Kanervisto sijoittui seitsemänneksi. Hänen ennätyksekseen jäi vuonna 1982 työnnetty 19,24. Hallissa Kanervisto työnsi 19,36 vuonna 1983.


title: Olli Kanervisto

text: Suomen yleisurheilumaajoukkueen harjoitusleirillä ollut Olli Kanervisto sai surmansa huhtikuussa 1984 Kanarian saarten Playa del Inglesissä siviilipukuisen poliisin ampumana paikallisen ravintolan ulkopuolella. Poliisi sai myöhemmin täyttä ymmärrystä vailla tehdystä taposta 14 kuukauden vankeustuomion.


title: Onnenpäivä (kappale)

text: Onnenpäivä on suomalaisartisti Jannika B:n kappale hänen "Kaikki rohkeus" -debyyttialbumilta. Jannika B julkaisi kappaleen omakustanteisesti ensimmäisenä suomenkielisenä singlenään loppuvuodesta 2011.


title: Onnenpäivä (kappale)

text: Joulukuussa 2011 YleX -radiokanavan toimittaja Juhani Kenttämaa nosti kappaleen omaksi "Viikon teho" -kappaleekseen, jolta se myöhemmin nostettiin kanavan viralliselle soittolistalle. Pian YleX:n jälkeen myös NRJ nosti kappaleen soittolistalleen. Kappaleen saaman menestyksen myötä Jannika solmi helmikuussa 2012 yhteistyösopimuksen Sony Music Entertainment-levy-yhtiön kanssa. Sony julkaisi "Onnenpäivä" singlen uudelleen yhdessä Jannikan perustaman oman levymerkin, Onan, kanssa 27. helmikuuta 2012.


title: Onnenpäivä (kappale)

text: Kappaleen on säveltänyt ja sanoittanut Heidi Maria Paalanen ja tuottanut Jonas Olsson. Kappaleelle on tehty myös musiikkivideo, joka julkaistiin videopalvelu YouTubessa 18. tammikuuta 2012. Videolla artisti laulaa ensin hetken aikaa kaupungissa, jonka jälkeen satama-alueella ympärillään tanssivan naisjoukon kanssa.


title: Onnenpäivä (kappale)

text: Kappaleen toistaiseksi ainoa listamerkintä on Latauslistan 14. sija (40/2013).


title: Peat, Smoke & Seaweed Storm

text: Peat, Smoke & Seaweed Storm on säveltäjä Osmo Tapio Räihälän toinen sävellyslevy (ABCD367). Se ilmestyi tammikuussa 2014. Levyn teokset ovat:


title: Henning von Holtzendorff

text: Henning von Holtzendorff (9. tammikuuta 1853 Berliini – 9. kesäkuuta 1919) oli saksalainen amiraali, joka toimi ensimmäisen maailmansodan aikana Saksan merivoimien pääesikunnan päällikkönä 1915–1918.


title: Henning von Holtzendorff

text: Holtzendorff yleni 1904 kontra-amiraaliksi, 1907 vara-amiraaliksi ja 1910 amiraaliksi. Vuosina 1909–1913 hän komensi Saksan avomerilaivastoa. Holtzendorff pakotettiin eläkkeelle, koska hän vastusti meriministeri Alfred von Tirpitzin suunnitelmia laivaston nopeasta laajentamisesta ja kilpailusta brittien laivasto-ohjelman kanssa. Hänet kuitenkin kutsuttiin takaisin palvelukseen syyskuussa 1915 ja nimitettiin merivoimien pääesikunnan johtoon. Holtzendorff oli nyt kääntynyt kannattamaan Tirpitzin ajamaa rajoittamatonta sukellusvenesotaa, ja hän kirjoitti 22. joulukuuta 1916 merkittävän muistion, jossa ilmoitti, että tällä keinolla Englanti voitaisiin pakottaa ulos sodasta viidessä kuukaudessa. Viime kädessä Holtzendorffin muistio vakuutti marsalkka Hindenburgin, kenraali Ludendorffin ja keisari Vilhelm II:n rajoittamattoman sukellusvenesodan kannattavuudesta. Se käynnistettiin runsaan kuukauden kuluttua.


title: Henning von Holtzendorff

text: Rajoittamaton sukellusvenesota johti huhtikuussa 1917 Tirpitzin ja Holtzendorffin odotusten mukaisesti Yhdysvaltain sodanjulistukseen Saksalle, mutta se ei odotetusti pakottanut Englantia seinää vasten. Sen seurauksena Holtzendorffin asema kävi vaikeammaksi, ja kun hän oli joutunut erimielisyyksiin ylimmän sodanjohdon kanssa, hänet lopulta erotettiin elokuussa 1918 ja korvattiin amiraali Reinhard Scheerillä. Hän sai eronsa yhteydessä suuramiraalin arvon.


title: Siperian valloitus

text: Venäjä valloitti Siperian 1500- ja 1600-luvuilla. 1700- ja 1800-luvuilla venäläiset siirtokunnat kattoivat jo alueen, joka ulottui Pohjois-Amerikan länsirannikolle asti. Siperian hallinta toi Venäjälle merkittävät tulot, kun se sai osuutensa alueen turkiskaupan tuloista. Siperian valloituksen myötä alueen alkuperäisasukkaat myös kristillistyivät ja venäläistyivät.


title: Siperian valloitus

text: Stroganovin kauppiassuku ja tsaari Iivana Julma aloittivat 1580-luvulla hankkeen, jossa Stroganovit kävivät turkiskauppaa Siperiassa ja Venäjän valtio tuki toimintaa. Tsaari halusi saada osuuden turkiskaupasta, jota käytiin englantilaisten kanssa Arkangelin satamakaupungissa. Stroganovit värväsivät kasakoita, jotka lähtivät valloittamaan Siperiaa vuonna 1582. Vuoteen 1640 mennessä kasakat olivat saavuttaneet Tyynenmeren rannikon ja saaneet hallintaansa Siperian joet ja maareitit. Tsaarin palveluksessa olleet joukot kävivät Amurjoen laaksossa yhteenottoja Kiinan armeijan kanssa, mutta nämä loppuivat kun vuonna 1689 solmittiin Nertšinskin rauhansopimus, jossa määriteltiin Kiinan ja Venäjän rajat. Nämä rajat olivat voimassa 1800-luvun puoleenväliin asti, jolloin raja siirrettiin nykyiselle paikalleen, huomattavasti entistä etelämmäksi. 1730-luvulla Venäjän siirtokuntia oli Alaskassa asti ja vuoteen 1810 mennessä niitä oli Pohjois-Kaliforniassa asti. Venäjä hallitsi imperiumia kymmenien kauppa-asemien ja varustuksien avulla.


title: Siperian valloitus

text: Venäläisillä ja kasakoilla oli ylivoima Siperian alkuperäisasukkaita vastaan: heillä oli tuliaseita ja jokiveneisiin kiinnitettyjä tykkejä, Venäjän armeija auttoi heitä silloin, kun eivät olleet sodassa Osmanien valtakunnan, Puolan tai Ruotsin kanssa, he pystyivät viestimään pitkien matkojen päähän ja heillä oli vastustuskykyä monille sellaisille taudeille, joita vastaan siperialaisilla ei ollut lainkaan tai oli vain vähän vastustuskykyä. Esimerkiksi jukagiirien väkiluku romahti kahden kolmasosan verran pääasiassa isorokon takia.


title: Siperian valloitus

text: Vuonna 1621 Siperiasta muodostettiin oma arkkihiippakuntansa Venäjän ortodoksisen kirkon alaisuuteen. 1700-luvulla lähetyssaarnaajat käännyttivät suurimman osan alkuperäisasukkaista kristityiksi. Siperialaiset oppivat venäjää ja moni alueen alkuperäiskielistä sammui. Venäläiset määräsivät siperialaiset kymmenysjärjestelmän piiriin ja vaativat, että kaikkien työkykyisten aikuisten miesten tuli toimittaa heille turkiksia. Jotkin Etelä-Siperian asukkaat olivat jo aiemmin olleet kymmenysjärjestelmän alaisuudessa, verojen kerääjä vain ennen oli ollut jokin arokansoista. Venäläiset myös ostivat turkiksia siperialaisilta vaihtokaupoilla: venäläiset tarjosivat alkoholia, jauhoja, tupakkaa ja työkaluja. Suurimman osan 1600-luvusta Siperiasta saatiin noin 200 000–300 000 turkista, joiden kauppa tuotti 7–10 prosenttia Venäjän valtion tuloista. Suurin osa turkiksista päätyi Kiinaan. Niitä myytiin myös Eurooppaan.


title: Isomaite

text: Isomaite ("Lotus pedunculatus", syn. "L. uliginosus") on monivuotinen ruohovartinen hernekasvi.


title: Isomaite

text: Isomaite kasvaa 20–50 cm korkeaksi. Selvästi ontot varret ovat pystyjä tai kohenevia ja lähes kaljuja tai karvaisia. Lehdet ovat päättöparisia ja kaksiparisia. Lehdykät ovat 1–2,5 cm pitkiä, leveitä ja alta sinertäviä. Lehdyköiden sivusuonet ovat selviä. Alemman parin lehdykät ovat korvakemaisia, muiden lehdyköiden korvakkeiden ollessa surkastuneita. Kukinto on lehtihankainen, pitkäperäinen ja 5–12-kukkainen mykerömäinen sarja. Kukan verhiönliuskat ovat pitkäripsisiä ja nupussa uloskaartuvia. Keltainen teriö on 10–18 mm pitkä. Venhon alasivulla tyven ja kärjen välinen kulma on tylppä. Isomaite kukkii Suomessa kesä-elokuussa. Palko on suora, liereä, monisiemeninen ja avautuva.


title: Isomaite

text: Isomaitteen päälevinneisyysalue ulottuu Pyreneiden niemimaalta Britteinsaarille, Tanskaan ja Etelä-Ruotsiin, ja edelleen Puolaan, Unkariin, Keski-Italiaan, entisen Jugoslavian alueelle, Pohjois-Kreikkaan ja Bulgariaan. Lajia on tavattu satunnaisesti myös Ruotsin keskiosissa ja Norjan ja Suomen etelä- ja keskiosissa sekä paikoin Pohjois-Afrikassa. Pohjois-Amerikassa, Chilessä, Australiassa ja Uudessa-Seelannissa se on harvinainen tulokaslaji. Suomessa isomaite on satunnainen uustulokas, joka on paikoin myös vakiintunut lajistoon. Sitä on tavattu paikoitellen satamakaupungeista sekä muutamin paikoin myös sisämaasta.


title: Isomaite

text: Isomaite suosii kosteita ja ravinteikkaita kasvupaikkoja. Suomessa isomaitetta on tavattu satamissa, painolastipaikoilla ja varastoalueilla.


title: Max Hoffmann

text: Max Hoffmann (25. tammikuuta 1869 Homberg an der Efze – 8. heinäkuuta 1927 Bad Reichenhall) oli saksalainen kenraali, joka suunnitteli ensimmäisen maailmansodan aikana useat itärintaman keskeisistä operaatioista. Häntä on pidetty lahjakkaana strategina.


title: Max Hoffmann

text: Hoffmann liittyi Saksan armeijaan vuonna 1887, kävi Berliinin sota-akatemian, palveli upseerina Preussin jalkaväessä ja siirtyi sitten pääesikuntaan. Hänestä tuli pääesikunnan erikoisasiantuntija Kauko-Itään liittyvissä asioissa ja Venäjän–Japanin sodan aikana 1904–1905 hän toimi sotilastarkkailijana Japanin puolella. Tammikuussa 1914 hänet ylennettiin everstiluutnantiksi.


title: Max Hoffmann

text: Juuri ennen maailmansodan puhkeamista elokuussa 1914 Hoffmann nimitettiin Itä-Preussiin sijoitetun Saksan 8. armeijan apulaisesikuntapäälliköksi. Hän vastusti 8. armeijan komentajan, kenraali Maximilian von Prittwitzin suunnitelmaa perääntyä Veikselin taaksen, koska se olisi merkinnyt Itä-Preussin jättämistä venäläisille ilman taistelua. Armeijan johto korvasi Prittwitzin nopeasti Paul von Hindenburgilla, joka yhdessä Erich Ludendorffin kanssa omaksui Hoffmannin hyökkäysstrategian. Suunnitelma perustui Venäjän armeijoiden huonoon keskinäiseen koordinaatioon. Tuloksena oli saksalaisten murskavoitto 26.–30. elokuuta käydyssä Tannenbergin taistelussa, jossa Aleksandr Samsonovin komentama Venäjän toinen armeija saarrettiin ja käytännössä tuhottiin. Hindenburg ja Ludendorff saivat tuolloin kunnian voitosta, mutta myöhemmin Hoffmann on tunnustettu menestyksekkään suunnitelman pääarkkitehdiksi. Osin hänen suunnitelmaansa perustui myös Venäjän ensimmäisen armeijan lyöminen Masurian järvien taistelussa syyskuun alussa, minkä myötä venäläiset ajettiin kokonaan pois Saksan maaperältä.


title: Max Hoffmann

text: Hoffmann oli tämän jälkeen Ludendorffin läheinen avustaja siihen saakka kunnes kenraali siirrettiin itärintamalta päämajaan. Elokuussa 1916 Hoffmann ylennettiin everstiksi ja hänestä tuli itärintaman vastanimitetyn uuden komentajan, prinssi Leopoldin esikuntapäällikkö. Seuraavana vuonna hänet ylennettiin kenraalimajuriksi. Joulukuussa 1917 käynnistyneissä Brest-Litovskin rauhanneuvotteluissa Hoffmann toimi Saksan sodanjohdon edustajana. Venäjän bolševikkihallituksen viivytellessä sopimuksen allekirjoittamista Hoffmann irtisanoi 16. helmikuuta 1918 maiden välisen aselevon ja määräsi kaksi päivää myöhemmin käynnistettäväksi saksalaisten massiivisen hyökkäyksen. Saksalaisten vallattua lyhyessä ajassa valtavan maa-alueen venäläiset taipuivat 1. maaliskuuta allekirjoittamaan Saksalle edullisen rauhansopimuksen.


title: Max Hoffmann

text: Hoffmann siirrettiin pois palveluksesta kesäkuussa 1919, kun hän kieltäytyi tunnustamasta Versaillesin rauhansopimusta. Sodan jälkeen hän kirjoitti useita muistelmateoksia, kuten 1923 ilmestyneen "Der Krieg der versäumten gelegenheiten" (”Menetettyjen mahdollisuuksien sota”). Teoksissaan hän arvosteli Saksan sodan aikaista sodanjohtoa.


title: Helvetin yhdeksän piiriä

text: Helvetin yhdeksän piiriä on suomalaisen black metal -yhtye Azaghalin toinen studioalbumi. Se julkaistiin vuonna 1999 levymerkillä Evil Horde Records.


title: Marja Väisälä

text: Marja Ilmatar Väisälä (9. toukokuuta 1916 Helsinki– 21. joulukuuta 2011 Turku) oli suomalainen matematiikan ja luonnontieteitten opettaja, joka perusti vuonna 1950 Lounais-Afrikassa Swakopmundin suomalaisen koulun ja oli tämän koulun pitkäaikaisin opettaja.


title: Marja Väisälä

text: Marja Väisälä oli tähtitieteilijä Yrjö Väisälän tytär. Valmistuttuaan yliopistosta hänen tarkoituksenaan oli ryhtyä työskentelemään isänsä assistenttina. Eräältä opiskelutoveriltaan, Lahja Väänäseltä, hän oli kuitenkin kuullut Ambomaalla tehtävästä lähetystyöstä. Väänäsen vanhemmat, lähetyssaarnaajat Nestor Wäänänen ja Martta Wäänänen olivat työskennelleet Ambomaalla, Nestor vuodet 1907–18 ja 1921–28 ja Martta 1909–18 ja 1921–28, ja Lahja oli itse syntynyt Ambomaalla Ongandjerassa vuonna 1915, joten hän tunsi Ambomaalla tehdyn lähetystyön omakohtaisesti. Hän oli myös itse myöhemmin lähetystyössä Lounais-Afrikan Kavangolla vuosina 1947–53.


title: Marja Väisälä

text: Väisälä saapui Afrikkaan vuonna 1949. Ensimmäisen vuoden hän käytti Etelä-Afrikassa ja Lounais-Afrikassa tärkeimpien kielten, hänelle outojen englannin ja afrikaansin kielten opiskeluun sekä maan kulttuuriin tutustumiseen. Lounais-Afrikka oli tuolloin käytännössä Etelä-Afrikan unionin viides provinssi.


title: Marja Väisälä

text: Ennen kuin Väisälä saapui Lounais-Afrikkaan, olivat suomalaiset lähetyssaarnaajat siellä kuulleet “tähtitieteen maisterista”, ja he olivat pelänneet kykeneekö noin korkeasti oppinut henkilö opettamaan pieniä koululaisia. Väisälä osoittautui kuitenkin erittäin kyvykkääksi pedagogiksi ja organisaattoriksi.


title: Marja Väisälä

text: Väisälän saapuessa Afrikkaan suomalaiset siellä kiistelivät siitä, mihin tuleva suomalainen koulu tulisi sijoittaa. Eräät lähetyssaarnaajat puolsivat Ambomaata, missä oli ilmiselvänä taka-ajatuksena se, että ainakin osa lapsista saisi käydä koulua kotoaan käsin. Kuitenkin Kavangolla asuneille lapsille tämä olisi merkinnyt erittäin eriarvoista asemaa, sillä kotimatka lomille olisi heille ollut paljon pidempi kuin muille.


title: Marja Väisälä

text: Väisälä puolsi Swakopmundia kahdesta syystä. Ensinnäkin sääolot olivat siellä suotuisammat lapsille kuin Ambomaalla, ja osittain sääoloihin liittyi sekin, ettei siellä tarvinnut pelätä niitä tauteja, jotka Ambomaalla ajoittain raivosivat, esim. malariaa. Urheiluakin olisi rannikon ilmanalassa aivan toisenlaista harrastaa.


title: Marja Väisälä

text: Myös Swakopmundin henkistä ilmapiiriä Väisälä piti parempana kuin Ambomaan. Asian ratkaisi lopulta Lähetysseuran johtokunta, ja se asettui Väisälän kannalle.


title: Marja Väisälä

text: Väisälä aloitti koulun toiminnan vuokratiloissa vuonna 1950, mutta nämä tilat osoittautuivat pian liian ahtaiksi. Myös tilojen omistajat ilmoittivat aikovansa myydä kiinteistön lähitulevaisuudessa. Uusia tiloja oli siis harkittava pikimmiten. Vuonna 1952 Väisälä kuuli, että kaupunkiin suunnitellaan uutta kaupunginosaa silloisesta kaupungista pohjoiseen. Tuon vuoden toukokuun viimeisenä päivänä hän allekirjoitti tonttikaupat kahdesta vierekkäisestä tontista tulevassa Vinetan kaupunginosassa. Tänne rakennettiin nyt rakennus, joka toimi sekä kouluna että koulukotina. Tupaantulijaisia vietettiin adventtijumalanpalveluksen yhteydessä vuonna 1953. Samalle tontille rakennettiin v. 1958 lisärakennus, jossa sijaitsi autotalli ja lisähuone.


title: Marja Väisälä

text: Opetussuunnitelmana Väisälä päätti käyttää suomalaista opetussuunnitelmaa. Lukuvuosi sen sijaan noudatti Etelä-Afrikan mallia, jossa kalenterivuosi oli yhtä kuin lukuvuosi. Suomeen palaaville perheille tämä olisi merkinnyt vaikeuksia, mutta monet lapset lähetettiinkin kouluun 6-vuotiaina, joten he olivat opinnoissaan puoli vuotta edellä suomalaisiin ikätovereihinsa verrattuna.


title: Marja Väisälä

text: Väisälä opetti lapsille kolmea kieltä, englantia, saksaa ja ruotsia. Historiaa Väisälä opetti suomalaisten oppikirjojen mukaan, mutta maantiedossa ja biologiassa keskityttiin paikallisiin olosuhteisiin, kasveihin ja eläimiin. Laulua ja musiikkia harrastettiin, mutta urheilu, käsityö ja kuvaamataito jäivät vähemmälle.


title: Marja Väisälä

text: Väisälän käytti itse kehittelemäänsä ja nimeämäänsä “laajenevien piirien menetelmää”. Tämä menetelmä syntyi olosuhteiden pakosta, kun samassa opetussalissa oli monilla eri luokilla opiskelevia lapsia. “Tunnin aihe oli kaikille sama, nuoremmille hän opetti alkeet ja perusasiat, vanhempien oppilaiden kanssa opettaja paneutui aiheeseen syvemmin”, kertoo Kalle Seppänen vuoden 1994 gradussaan. Seppänen luonnehtii Väisäläin opetusta seuraavasti:


title: Marja Väisälä

text: Väisälä koki vaikeimmiksi ensimmäisen luokan opettamisen, etenkin jos lapset eivät vielä kouluun tullessaan osanneet lukea. Myös luokat kolmannesta luokasta ylöspäin olivat ongelmallisia, sillä Väisälä ei voinut käyttää näiden luokkien oppilaitten opettamiseen niin paljon aikaa kuin olisi suonut. Myöhempinä vuosina hän kuitenkin sai myös apuvoimia opetustyöhön.


title: Marja Väisälä

text: Seppäsen mielestä Väisälä oli opetusmetodeissaan aikaansa edellä. Usein hän ei niinkään opettanut kuin johdatti oppilaat itse ottamaan selvää asioista. Tämä päti niin koulun seinien sisällä kuin lukuisilla retkillä ja tutustumiskäynneillä eri paikkoihin.


title: Marja Väisälä

text: Vuonna 1963 Lounais-Afrikan lähetyskentän esimies soitti Väisälälle ja kysyi tältä, voisiko tämä siirtyä Ambomaalle Oshigambon lukioon, josta sen perustaja Toivo Tirronen oli lähdössä kotimaanlomalle. Väisälä kirjoitti myöhemmin, että jo edellisenä vuonna hän oli kokenut erilaiset vaikeudet ja lasten sairaudet raskaiksi ja että oli jo miettinyt, oliko hän jo kenties liian vanha työskentelemään lasten parissa. Niinpä hän päätti suostua esimiehen pyyntöön.


title: Marja Väisälä

text: Vuosina 1963–72 Väisälä toimi Ambomaalla Oshigambon lukion matematiikan ja luonnontieteellisten aineitten lehtorina. Hän on kuvannut tämän oppilaitoksen alkuvaiheita kirjassaan "Ambolukion lehtorina" (1967). Kotimaahan hän palasi vuonna 1972 hoitamaan iäkästä äitiään.


title: Andrée & Rosenqvist

text: Oy Andrée & Rosenqvist Ab (lyhennettynä Oy Andros Ab) oli vuosina 1906–1939 toiminut turkulainen veneveistämö ja konepaja. Yritys oli tunnettu korkealaatuisten veneiden ja venemoottoreiden valmistaja; venemoottoreita sovellettiin myös paikallismoottoreiksi.


title: Andrée & Rosenqvist

text: Wärtsilä-yhtymä osti Androksen vuonna 1939 ja liitti sen osaksi viereistä Crichton-Vulcanin telakkaa. Viimeiset Andros-moottorit valmistettiin vuonna 1958.


title: Andrée & Rosenqvist

text: Yrityksen perustivat Carl Severin Andrée ja Gustaf Allan Rosenqvist. Andrée oli Göteborgista, Ruotsista kotoisin ollut insinööri ja asunut muutaman vuoden Yhdysvalloissa ennen Turkuun muuttamistaan 1898. Hän työskenteli Turun Rauta-teollisuus Oy:n palveluksessa vuoteen 1905, jolloin hän siirtyi tavaratalo Wiklundille myymään venemoottoreita. Seuraavana vuonna hän osti tavaratalon veneosaston liiketoiminnan yhdessä lankonsa Gustaf Allan Rosenqvistin kanssa. 21-vuotias kaupan alan tutkinnon suorittanut Rosenqvist oli syntyperäinen turkulainen.


title: Andrée & Rosenqvist

text: Yritys aloitti toimintansa kokoonpanoverstaana, joka osti veneiden rungot venevalmistajilta, kuten Turun Veneveistämöltä, ja varusti ne yhdysvaltalaisilla Fay & Bowen -moottoreilla. Liiketoiminta käynnistyi hyvin, ja pian kumppanukset ostivat tontin Aurajoen rannasta Korppolaismäen juurelta. Miehet investoivat rohkeasti toimitiloihin; vuonna 1909 alueella oli kaksikerroksinen tiilitalo, jossa oli takomo, kokoonpanoverstas, lämmittämö, puunkuivaushuone ja galvanointiverstas. Veneet rakennettiin suuressa vajassa ja laskettiin vesille kahdella slipillä. Päärakennuksessa sijaitsivat toimistot sekä materiaalivarasto, joka oli kahdessa kerroksessa yhteensä 1 270 m² suuruisella alueella. Riski kantoi hedelmää, ja kahden seuraavan vuoden aikana yritys valmisti 120 venettä ja myi 367 eri valmistajien tekemää moottoria.


title: Andrée & Rosenqvist

text: Veneverstas paloi perustuksiaan myöten 24. huhtikuuta 1909; samalla tuhoutui myös viisitoista valmista veneen runkoa. Uusi verstas oli kuitenkin rakennettuna jo seuraavaan syksyyn mennessä.


title: Andrée & Rosenqvist

text: Andrée & Rosenqvist rakensi myös purjeveneitä, joista suuren osan suunnitteli Carl Andrée, mutta suunnittelijoina oli myös tunnettuja kotimaisia veneensuunnittelijoita, kuten Gustaf Estlander.


title: Andrée & Rosenqvist

text: Yhtiöstä tuli osakeyhtiö vuonna 1911 ja sen vuosituotanto oli noin 50 venettä, joihin asennettiin ulkomaiset moottorit. Samalla Andrée ja Rosenqvist toteuttivat pitkäaikaisen suunnitelmansa veneenmoottorien valmistuksen aloittamisesta. Nykyaikainen, amerikkalaisten esikuvien mukaan rakennettu moottoriverstas aloitti toimintansa vuoden 1912 alkupuolella. Moottorin merkiksi tuli "Andros" ja ensimmäisen vuoden aikana niitä valmistettiin 31 kappaletta. Vuoteen 1918 asti moottoreita valmistettiin kahta tyyppiä. Yrityksen raskaat moottorit, joiden käyntinopeus oli 400–800 1/min, oli tarkoitettu kalastusaluksiin ja pienemmät moottorit urheiluveneisiin.


title: Andrée & Rosenqvist

text: Ensimmäisen maailmansodan puhjettua vuonna 1914 Venäjän keisarikunnan laivasto tarvitsi pikaisesti höyry- ja polttomoottorikäyttöisiä kaatereita. Kyetäkseen vastaamaan kasvaneeseen kysyntään ja erityisesti Venäjän laivastolta saamaansa tilaukseen yritys rakensi uudenaikaisen verstaan Uittamolle. Vanhalla veneverstaalla investoitiin muun muassa uuteen valimoon ja ohutlevyverstaseen.


title: Andrée & Rosenqvist

text: Vaikka Andrée & Rosenqvist ei rakentanutkaan höyrykoneita, siltä tilattiin kahdeksan höyrykaateria, jotka oli määrä toimittaa seuraavan vuoden huhti-kesäkuuhun välissä. Alukset valmistettiin lopulta moottoreineen alihankintana viereisellä Crichtonin telakalla. Venäjän laivaston suurin, yhteensä 24 18-metristä kaateria kattanut tilaus tuli mahdollisesti vuoden 1916 alkupuolella. Laivoja ei kuitenkaan ehditty luovuttaa ennen helmikuun vallankumousta. Andrée & Rosenqvist sai todennäköisesti vain ensimmäisen maksuerän laivoista. Vuonna 1918 hiljakkoin itsenäistyneen Suomen hallitus otti haltuunsa Suomen alueella olevat Venäjän laivaston alukset, joihin kuului 70 eri kokoista kaateria, joista 20 luovutettiin edelleen Neuvosto-Venäjälle Tarton rauhansopimuksen perusteella. Yritys sai mahdollisesti vain 250 000 markan suuruisen korvauksen Suomen valtiolta Venäjän laivaston tilaamista aluksista. Viimeiset Venäjän-kaupat olivat käydä kohtalokkaiksi, mutta yritys toipui pian tappioista. Venäjän laivastolle luovutettujen alusten kokonaismäärä ei ole tiedossa.


title: Andrée & Rosenqvist

text: Gustaf Allan Rosenqvist lähti yrityksen palveluksesta vuonna 1918, minkä jälkeen hän osti Oy Arwidson & Co.:n Helsingissä. Hänen tilalleen kaupalliseksi johtajaksi nimitettiin Erik W. Ingman. Uittamon verstas myytiin Turun naulatehtaalle vuonna 1920.


title: Andrée & Rosenqvist

text: Vuonna 1919 Suomessa astui voimaan kieltolaki, mikä johti laajamittaiseen alkoholin salakuljetukseen Virosta, Ruotsista, Puolasta ja muista maista, ja sitä kautta kasvoi myös kysyntä nopeista, korkealaatuisista veneistä – juuri sellaisista mitä Andrée ja Rosenqvist valmisti. Yrityksen tilauskirjoista löytyy tunnettujen salakuljettajien nimiä, kuten Algoth Niska. Asiakkaana oli myös Tullilaitos, joka osti vastaavasti useita pikaveneitä.


title: Andrée & Rosenqvist

text: Yritys esitteli vuonna 1919 uuden moottorimalliston, ja vuonna 1920 yritys myi seitsemän jahtia ja 27 moottorivenettä. Jahtien voimanlähteinä oli raskaat Andros T -moottorit, joiden kierrosluku oli 450 1/min. Pienemmissä veneissä oli Andros L -moottorit, joiden kierrosalue oli 800–1200 1/min. Veneverstaan puolella työskenteli sata työntekijää ja moottoritehtaalla saman verran.


title: Andrée & Rosenqvist

text: Pikaveneiden valmistus alkoi vähetä asteittain vuodesta 1923 alkaen. Vuonna 1926 voimaan astuneessa laissa yksityisessä omistuksessa olevien moottoriveneiden huippunopeus rajoitettiin 12 solmuun; nopeamman veneen omistamiseen tarvittiin erikoislupa. Tämän seurauksena pikaveneiden tilaukset tyrehtyivät lähes täysin. Kieltolaki purettiin vuonna 1932.


title: Andrée & Rosenqvist

text: Vuosina 1925–1927 yritys sai merkittäviä tilauksia Neuvostoliitosta Andros T -moottoreista. Moottoreita ei käytetty pelkästään veneiden voimanlähteinä, vaan niitä sovellettiin myös pumppuihin, kompressoreihin, generaattoreihin, vetureihin ja lauttoihin.


title: Andrée & Rosenqvist

text: Uusi Andros-moottorisarja esiteltiin pian 1930-luvun laman syvimmän pohjan jälkeen. Moottorien teho oli 10–60 hv kierrosnopeudella 1000 1/min. Mallisto käsitti 1-, 2-, 3-, 4- ja 6-sylinteriset vaihtoehdot. Suosituimpia näistä olivat yksi- ja kaksisylinteriset Andros L -moottorit. Vuonna 1935 valikoimaan kuului kymmenen moottorivaihtoehtoa.


title: Andrée & Rosenqvist

text: Carl Andréen pojasta Åke Andréesta tuli yrityksen pääjohtaja vuonna 1931. Carl Andrée kuoli jo seuraavana vuonna 59 vuoden iässä. Kaupallinen johtaja Erik W. Ingman osti puolet Carl Andréelta jääneistä osakkeista. Vuoden 1934 alusta yrityksen viralliseksi nimeksi tuli "Ab Andros Oy". Åke Andrée myi 800 omistamistaan 1 367 osakkeesta Wiklundin suvulle vuosina 1936–1938 ja menetti samalla enemmistöosuutensa yrityksessä.


title: Andrée & Rosenqvist

text: Androksen naapureina oli kaksi telakkaa, joista Crichton sijaitsi joen vastakkaisella puolella ja Vulcan Androksesta katsottuna viereisellä tontilla. Telakat yhdistyivät 1920-luvulla Crichton-Vulcaniksi, joka kasvoi samalla voimakkaasti. Eräs telakan investoinneista oli joen rantaan, Korppolaismäen juureen vuosina 1934–1936 rakennettu kuivatelakka, jonka jälkeen Andros jäi telakkajätin ympäröimäksi. Andros myönsi Crichton-Vulcanille kulkuoikeuden tonttinsa läpi kuivatelakalle. Vuonna 1935 Crichton-Vulcanista tuli osa Wärtsilä-yhtymää, joka pian ilmaisi kiinnostuksensa Androksen tonttiin. Androksen pääomistajat ja Wärtsilä pääsivät yhteisymmärrykseen kaupan ehdoista ja Andros siirtyi Wärtsilän omistukseen 1. syyskuuta 1939, samana päivänä kun toinen maailmansota puhkesi. Saman vuoden lopulla Androksen liiketoiminta lopetettiin ja se yhdistettiin osaksi Wärtsilä Crichton-Vulcania.


title: Andrée & Rosenqvist

text: Vuoteen 1939 mennessä Andros oli valmistanut 3 800 moottoria. Wärtsilä Crichton-Vulcan jatkoi moottorien valmistusta varastoon jääneistä osista, ja viimeinen moottori, sarjanumeroltaan 4 409, valmistui 1958. Useat moottorit päätyivät Neuvostoliiton vientiin rakennettujen laivojen pelastusveneiden voimanlähteiksi. Androksen rakennukset säilyivät käytössä siihen asti kunnes ne purettiin 1960-luvulla. Samalle paikalle kohosi myöhemmin Wärtsilän dieselmoottoritehdas.


title: Andrée & Rosenqvist

text: Vuonna 1987 löydettiin Wärtsilän Turun telakan arkistosta Androksen arkisto, jonka luultiin jo tuhoutuneen tulipalossa vuonna 1939. Ruotsalainen Hans Værnéus kirjoitti historiateoksen yrityksestä käyttäen arkistoa, joka siirrettiin Tukholmaan. Arkistoa säilytettiin moottorivenemuseossa, jossa sen sisältö dokumentoitiin perinpohjaisesti. Arkisto palautettiin Suomeen vuonna 2011, jolloin se luovutettiin Forum Marinumille ja Turun maakunta-arkistolle.


title: Andrée & Rosenqvist

text: Säilyneiden Andros-veneiden määrä on joitakin kymmeniä.


title: Maximilian von Prittwitz

text: Maximilian von Prittwitz und Gaffron (27. marraskuuta 1848 Bernstadt, Sleesia – 29. maaliskuuta 1917 Berliini) oli saksalainen kenraali, joka toimi hetken aikaa komentajana aivan ensimmäisen maailmansodan alussa.


title: Maximilian von Prittwitz

text: Prittwitzit olivat vanha sleesialainen sotilassuku, johon oli kuulunut useita Preussin armeijan kenraaleita. Max von Prittwitz aloitti uransa upseerina jalkaväessä vuonna 1866. Hänestä tuli 1894 eversti, 1896 rykmentinkomentaja, 1898 kenraalimajuri ja prikaatinkomentaja, 1901 kenraaliluutnantti ja divisioonankomentaja sekä 1906 jalkaväenkenraali ja armeijakunnan komentaja. Vuonna 1913 hänet ylennettiin kenraalieverstiksi ja nimitettiin sotilastarkastajaksi.


title: Maximilian von Prittwitz

text: Maailmansodan puhjettua elokuussa 1914 Prittwitz nimitettiin Itä-Preussiin sijoitetun 8. armeijan komentajaksi, tehtävänään torjua Venäjän odotettavissa ollut hyökkäys. Kärsittyään tappion Gumbinnenin taistelussa 19.–20. elokuuta hän pelkäsi jäävänsä Venäjän ensimmäisen ja toisen armeijan saartamaksi, sillä niillä oli yhteensä nelinkertainen ylivoima hänen joukkoihinsa nähden. Tämän vuoksi hän määräsi armeijansa perääntymään Veikselin länsipuolelle ja jättämään siten koko Itä-Preussin venäläisille. Pääesikunnan päällikkö Helmuth von Moltke ei hyväksynyt tätä, joten Prittwitz korvattiin jo 22. elokuuta Paul von Hindenburgilla ja hänen antamansa perääntymiskäsky peruttiin. Prittwitz ei enää tämän jälkeen toiminut komentajana.


title: Nishinari-ku

text: Nishinari-ku () on yksi Osakan kaupungin 24:stä suuralueesta. Se sijaitsee kaupungin eteläosassa ja rajautuu lännessä Kizugawa-jokeen, pohjoisessa Naniwan ja Tennōjin suuralueisiin, idässä Abenon suuralueeseen ja etelässä Sumiyoshin ja Suminoen suuralueisiin. Sen pinta-ala on 7,35 neliökilometriä ja siellä on 122 020 asukasta.


title: Nishinari-ku

text: Nishinarin suuralue on perustettu 1. huhtikuuta 1925. Se on tiheään asutettua ja työväenluokkaista aluetta, jossa on paljon teollisuutta ja kaupallista toimintaa. Suuralueen itäreunassa kulkee vanha Sakaihin johtava Kishū kaidō -tie.


title: Nishinari-ku

text: Kamagasakin kaupunginosa suuralueen koillisosassa on ollut pitkään köyhää aluetta, jossa on paljon päivätyöläisiä ja kodittomia. Sen viralliseksi nimeksi muutettiin vuonna 1966 alueen maineen parantamiseksi Airin. Alueella on ollut sen historian aikana useita mellakoita.


title: Nishinari-ku

text: Nishinarin aluetta palvelevat Osakan metron Midōsuji-linja, Sakaisuji-linja ja Yotsbashi-linja, JR Westin Osakan ympyrälinja ja Kansai-päälinja (Shin-Imamiyan rautatieasema suuralueen koillisrajalla), Nankai-rautateiden Nankai-päälinja ja Kōya-linja sekä Hankai-raitioteiden Hankai-linja.


title: Frigyes Pleszkán

text: Frigyes Pleszkán (1. heinäkuuta 1959 – 14. helmikuuta 2011, Csorna, Unkari) oli unkarilainen jazzpianisti.


title: Frigyes Pleszkán

text: Frigyes Pleszkán tuli tunnetuksi jo nuorena virtuoosimaisena jazzpianistina. Hän aloitti pianonsoiton opiskelun kahdeksanvuotiaana ja piti ensimmäisen konserttinsa yksitoistavuotiaana. Saman ikäisenä, joulukuussa 1970, Plezskán nauhoitti Oscar Petersonin trion radioidun esiintymisen Budapestissä. Pleszkán opiskeli korvakuulolta kappaleet ja pääsi näillä taidoillaan opiskelemaan Béla Bartók -musiikkiopistoon.


title: Frigyes Pleszkán

text: Pleszkánilla oli sooloesiintyminen 17-vuotiaana 1976 Pori Jazz -festivaaleilla, jossa häntä markkinoitiin "unkarilaisena pianon ihmelapsena". Joulukuussa 1978 hän tuli toiseksi Puolan Kaliszissa järjestetyssä kansainvälisessä jazzpianistikilpailussa (The III International Jazz Pianists Competition Mieczysław Kosz).


title: Frigyes Pleszkán

text: Pleszkán muutti 1980-luvun loppupuolella Länsi-Eurooppaan, jossa hän esiintyi pääasiassa ravintolapianistina. Hän palasi lyheksi aikaa Unkariin 1996, mutta muutti pian sen jälkeen takaisin ravintolamuusikoksi Sveitsiin.


title: Frigyes Pleszkán

text: Frigyes Pleszkán teki vuonna 2011 itsemurhan Budapestissä 51-vuotiaana.


title: Tuubi

text: Tuubi on MTV3-kanavalla esitettävä Vappu Pimiän juontama suomalainen viihdeohjelma. Ohjelman jokaisessa jaksossa nähdään kaksi joukkuetta, jotka koostuivat suomalaisista julkisuuden henkilöistä. Joukkueiden kapteeneina toimivat kolmannesta kaudesta alkaen Jenni Kokander ja Ali Jahangiri. Aiemmin kapteeneina toimivat Janne Kataja ja Sami Hedberg. Ohjelmassa nähdään YouTube-videopalvelussa olevia videoita, joihin liittyen joukkueet joutuivat tekemään erilaisia tehtäviä.


title: Tuubi

text: Ohjelman 10-osainen ensimmäinen tuotantokausi esitettiin maalis–toukokuussa 2014. Toinen kausi samaan aikaan keväällä 2015. Toukokuussa 2017 MTV ilmoitti, että Tuubi saa jatkoa kolmannelle kaudelle syksyllä 2017.


title: Tuubi

text: Ohjelmasta tiedotettiin alun perin nimellä "Tuubi", mutta alkuvuodesta 2014 sen nimi vaihdettiin "Tuubin maailmaksi", sillä alkuperäinen nimi oli varattu toisaalle. Helmikuussa 2014 ohjelman nimi palasi jälleen Tuubiksi, sillä asianomaiset saivat sovittua asiasta.


title: Nishiyodogawa-ku

text: Nishiyodogawa-ku () on yksi Osakan kaupungin 24:stä suuralueesta. Se sijaitsee kaupungin luoteisosassa Osakanlahden rannalla Yodogawa-joen suulla. Etelässä se rajautuu Yodogawaan, idässä Osakan Yodogawan suuralueeseen ja pohjoisessa Kanzakigawa- ja Samondogawa-jokiin; niiden pohjoispuolella sijaitsee Hyōgon prefektuurin Amagasakin kaupunki. Nishiyodogawa-kun pinta-ala on 14,23 neliökilometriä ja siellä on 96 375 asukasta (vuonna 2010).


title: Nishiyodogawa-ku

text: Aluetta on kutsuttu vanhastaan lempinimellä ”Naniwa yaoshima” (Naniwan eli Osakan 80 saarta). Siellä on harjoitettu maanviljelyä ja kalastusta. Nykyinen Nishiyodogawan suuralue perustettiin 1. huhtikuuta 1925. Meiji-kaudelta lähtien alueelle kertyi runsaasti teollisuutta, joka toi mukanaan myös ympäristöongelmia. Entisen, saastuneen Ōnogawa-joen paikalle rakennettiin 1970-luvulla suuralueen läpi kulkeva 3,8 kilometriä pitkä viherreitti Ōnogawa ryokuindōro.


title: Nishiyodogawa-ku

text: Nishiyodogawan aluetta palvelevat JR Westin Tōkaidō-päälinja (suuralueen itärajalla) ja Tōzai-linja sekä Hanshin-rautateiden Hanshin-päälinja ja Namba-linja.


title: Heikki Välimäki

text: Heikki Antero Välimäki (s. 7. lokakuuta 1942 Hausjärvi) on suomalainen aktiiviuransa lopettanut koripalloilija.


title: Heikki Välimäki

text: Kuusankosken Puhdin kasvatti ja vuonna 1960 Kouvolan NMKY:hyn siirtynyt Välimäki pelasi Suomen pääsarjaa yhteensä kuuden kauden ajan. Ensimmäisen pääsarjakautensa hän pelasi Kouvolassa ja jatkoi seurassa seuraavat neljä kautta Suomensarjassa. Vuonna 1965 hän siirtyi pelaamaan neljäksi kaudeksi SM-sarjaa Työväen Maila-Poikiin, ja viimeisen kautensa hän pelasi Tampereen Pyrinnössä, jossa voitti Suomen cupin vuonna 1969. Välimäki teki cup-finaalin suurimman pistemäärän, 20 pistettä. Ammatiltaan Välimäki on liikunnanopettaja, ja hän on toiminut aktiivisesti myös tenniksen ja golfin parissa.


title: Mattolaituri (kahvila)

text: Mattolaituri on 19.4.2011 avattu, Helsingin Kaivopuistossa sijaitseva merenrantakahvila. Mattolaiturin ovat perustaneet ja omistavat kansanedustaja ja näyttelijä Antero Vartia ja hänen isänsä Esko Vartia. Kahvila sijaitsee Uunisaaren ja Harakan välisen salmen kohdalla. Kahvila on auki vain kesäkaudella.


title: Mattolaituri (kahvila)

text: Helsingin Kaupungin rakennusvalvontavirasto myönsi Mattolaiturin rakennustöistä kunniamaininnan Antero Vartialle ja runkourakoitsija Markku Sieppalalle Mattolaiturin talvibetonointitöistä. Erityisesti betonirakenne on rakennusvalvontaviraston mukaan onnistunut erinomaisesti ja viraston mukaan se luo vaikutelman, että kiinteistö on aina ollut kyseisellä paikalla.


title: Mattolaituri (kahvila)

text: Kahvila sijaitsee suunnilleen samalla kohdalla kuin Kaivopuiston mattolaituri.


title: Tiilimäen TT-ajot

text: Tiilimäen TT-ajot oli Porissa vuosina 1934–1962 järjestetty moottoripyöräkilpailu. Se oli Eläintarhanajojen, Pyynikinajon, Ruissalon ajojen sekä Viipurin ajojen ohella yksi Suomen viidestä ennen sotavuosia aloitetuista TT-ajoista. Yhteensä Porissa ajettiin 28 vuoden aikana 18 kilpailut, joista 13 Tiilimäen kaupunginosassa. Niiden järjestäjänä toimi Porin moottorikerho.


title: Tiilimäen TT-ajot

text: Ensimmäiset Porin TT-ajot järjestettiin toukokuussa 1934. Rata kulki Uudenkoiviston kaupunginosassa pääosin Satakunnankadulla ja Lounaisella Linjakadulla (nyk. Karjalankatu). Vuonna 1936 ajettiin ensimmäisen kerran Tiilimäelle rakennetulla 2 250 metrin pituisella radalla, joka sijaitsi keskussairaalan ja lentoaseman tuntumassa. Sodan jälkeen kolmet ensimmäiset kilpailut vuosina 1947–1949 järjestettiin lentokentällä, jonka jälkeen siirryttiin jälleen Tiilimäen radalle. Vuodesta 1954 lähtien myös Helsingin pikatie eli nykyinen Valtatie 2 toimi radan osana.


title: Tiilimäen TT-ajot

text: Ensimmäiset ulkomaalaiset kuljettajat osallistuivat Tiilimäen TT-ajoihin 1955, jolloin mukana oli ruotsalaisia ja brittiläisiä kilpailijoita. Vuonna 1951 pääkilpailuna oli Midget- eli Formula 3 -autojen luokka, jonka voitti Curt Lincoln.


title: Tiilimäen TT-ajot

text: Tiilimäen ajot oli aikoinaan suosittu kilpailu, jota parhaimpina vuosina seurasi lähes 10 000 katsojaa. Virallinen myytyjen pääsylippujen ennätys tehtiin vuonna 1952, jolloin paikalla oli noin 8 000 maksanutta katsojaa. Ensimmäisiin kilpailuihin vuonna 1934 myytiin 5 000 pääsylippua ja lisäksi liputtomia arveltiin olevan paikalla lähes saman verran. 1950-luvun lopulla ajojen suosio alkoi kuitenkin laskemaan ja viimeisinä vuosina katsojia oli vain parisen tuhatta.


title: Gösta Lönnfors

text: Gösta Lönnfors (13. elokuuta 1911 Loviisa – 26. kesäkuuta 1948 Assen, Alankomaat) oli suomalainen ratamoottoripyöräilijä. Hän kuoli Hollannin TT-ajojen kilpailussa Assenin moottoriradalla.


title: Gösta Lönnfors

text: Vuoteen 1934 saakka Lönnfors ajoi menestyksekkäästi pääasiassa jääradoilla ja nousi sen jälkeen huipulle myös TT-ajoissa. Hän kilpaili ennen sotavuosia saksalaisella DKW-pyörällä Suomen lisäksi Pohjoismaissa, Virossa ja Englannissa sekä useissa Keski-Euroopan maissa. 1940-luvun lopulla Lönnfors vaihtoi pyörää brittiläiseen AJS-merkkiin.


title: Gösta Lönnfors

text: Suomessa Lönnfors saavutti 350-kuutioisissa lukuisia voittoja muun muassa Pyynikinajossa (1937, 1938, 1946), Tiilimäen TT-ajoissa (1938, 1947, 1948) sekä Ruissalon ajoissa (1939, 1948).


title: Gösta Lönnfors

text: Lönnforsin kuolemaan johtanut onnettomuus tapahtui Hollannin TT-ajoissa 26. kesäkuuta 1948. Hän väisti edellään voimakkaasti jarruttanutta kilpakumppaniaan ja ajoi päin radan sivussa pehmusteena ollutta olkipaalia. Lönnfors paiskautui takaisin radalle ja jäi takaa tulleen kilpailijan yliajamaksi. Hän kuoli matkalla sairaalaan. Toisen version mukaan Lönnfors olisi säilynyt ilmeisesti vahingoittumattomana ja oli juuri nousemassa ylös, kun takaa tullut ranskalainen kilpailija ajoi hänen niskansa yli Lönnforsin kuollessa välittömästi.


title: Gösta Lönnfors

text: Järjestäjät eivät tiedottaneet onnettomuudesta tai sen vaatimasta kuolonuhrista mitenkään, vaan kilpailua jatkettiin normaalisti. Myös kilpailusta tehdyssä uutisfilmissä ei mainita tapausta sanallakaan, vaikka Lönnforsin kaatuminen jopa näkyy siinä lyhyesti. Kilpailussa mukana ollut hollantilainen Piet Knijnenburg on jälkeenpäin kertonut, että järjestäjät eivät vaivautuneet edes puhdistamaan rataa, vaan muut osallistujat joutuivat ajamaan verilammikon päältä. Gösta Lönnfors oli ensimmäinen "Euroopan turvallisemmaksi" mainostetulla Assenin radalla surmansa saanut kuljettaja.


title: Vakuutuslääkäri

text: Vakuutuslääkärillä tarkoitetaan yleensä sosiaalivakuutuslaitoksessa tai vakuutusyhtiössä työskentelevää lääketieteen asiantuntijaa. Vakuutuslääkärillä voidaan tarkoittaa myös sosiaalivakuutusasioita käsittelevässä muutoksenhakuelimessä, kuten vakuutusoikeudessa, toimivaa lääkäriä. Lisäksi vakuutuslääkärillä voidaan viitata vakuutuslääketieteen erityispätevyyden suorittaneeseen henkilöön.


title: Vakuutuslääkäri

text: Sosiaalivakuutuslaitoksissa ja vakuutusyhtiöissä työskentelevät asiantuntijalääkärit osallistuvat etuus- ja korvauspäätösten käsittelyyn. Asiantuntijalääkärit käsittelevät etuus- ja korvaushakemuksia yhdessä muiden vakuutuslaitoksen asiantuntijoiden, kuten juristien ja etuuskäsittelijöiden kanssa. Asiantuntijalääkäreitä on Suomessa esimerkiksi eläkelaitoksissa, tapaturmavakuutusyhtiöissä ja Kelassa.


title: Vakuutuslääkäri

text: Vakuutuslaitosten päätöksissä on yleensä kyse siitä, onko vakuutettu henkilö oikeutettu korvaukseen tai etuuteen ja minkä suuruisena hän sen saa. Asiantuntijalääkäreiden tehtävänä päätöksiä tehtäessä on vakuutuslääketieteellisten kysymysten arviointi.


title: Vakuutuslääkäri

text: Korvaukset ja etuudet perustuvat lain säännöksiin, joissa yhdistyvät juridiikka ja lääketiede. Vakuutusyhtiön tai sosiaalivakuutuslaitoksen päätös syntyy yleensä eri alojen tietämystä yhdistelemällä ja eri asiantuntijoiden yhteistyön tuloksena. Asiantuntijalääkäri edustaa siis ensi sijassa lääketieteellistä asiantuntemusta ryhmässä, joka tekee vakuutuslainsäädäntöön perustuvia eri alojen asiantuntemusta vaativia ratkaisuja. Johtavana periaatteena on vakuutettujen yhdenvertainen kohtelu.


title: Vakuutuslääkäri

text: Etuuksien ja korvausten myöntämisen edellytyksiä arvioitaessa keskeisen lääketieteellisen selvityksen muodostavat hoitavan lääkärin potilaan terveydentilasta tekemät merkinnät. Nämä merkinnät sisältävät muun muassa potilasta tutkittaessa tehdyt havainnot ja lääketieteellisten tutkimusten tulokset. Asiantuntijalääkäri tekee näiden lääketieteellisten merkintöjen ja muiden selvitysten perusteella arvionsa kussakin tapauksessa. Hänen on suhteutettava yksittäistapaus muihin tapauksiin, yleiseen ratkaisukäytäntöön ja oikeuskäytäntöön.


title: Vakuutuslääkäri

text: Sosiaalivakuutusasioita käsittelevissä muutoksenhakulautakunnissa on lääkärijäseniä, jotka osallistuvat lääketieteellisiä kysymyksiä sisältävien asioiden ratkaisuun.


title: Vakuutuslääkäri

text: Tällaisia muutoksenhakuelimiä ovat vakuutusoikeus, sosiaaliturvan muutoksenhakulautakunta, tapaturma-asioiden muutoksenhakulautakunta, Liikennevahinkolautakunta, Potilasvahinkolautakunta, Työeläkeasioiden muutoksenhakulautakunta ja Työttömyysturvan muutoksenhakulautakunta. Vakuutuslaitoksista riippumattoman muutoksenhakujärjestelmän toiminnalla pyritään takaamaan vakuutusratkaisujen yhdenmukaisuus niin juridisen kuin vakuutuslääketieteellisenkin arvion osalta ja takaamaan korvausten hakijoiden yhdenvertainen kohtelu ja oikeusturvan toteutuminen.


title: Vakuutuslääkäri

text: Muutoksenhakuelinten lääkärijäsenet osallistuvat asioiden ratkaisemiseen silloin, kun niihin liittyy lääketieteellisiä kysymyksiä. Ratkaisut tehdään lainoppineen esittelijän esittelystä kollegiossa eli monijäsenisessä jaostossa. Lääkärijäsenen tehtävänä on varmistaa, että ratkaisuun vaikuttavat lääketieteelliset seikat otetaan muutoksenhakuelimen ratkaisussa asianmukaisesti huomioon. Muutoksenhakuelinten lääkärinjäsenet toimivat tuomarinvastuulla.


title: Vakuutuslääkäri

text: Vakuutuslääketieteen erityispätevyys on osa Suomen Lääkäriliiton erityispätevyysjärjestelmää.